དེབ་ཐེར་སྔོན་པོ་སྟོད་
༥.༡༠ དགོན་པ་བའི་བུ་ཀམ་པ་དང་ཤར་པ་བ་སློབ་བརྒྱུད་དང་བཅས་པའི་སྐབས། སྣེའུ་ཟུར་པའི་སློབ་མ་བྱང་ཆུབ་དགེ་མཛེས་ཡུལ་མངའ་རིས་པ། ཤིང་ཕོ་བྱི་བ་ལ་འཁྲུངས། ཤིང་བྱི་འདི་སྣེའུ་ཟུར་པའི་ཞེ་གསུམ་པ་ཡིན། གདུང་དགེ་ཤིང༌། གཞོན་ནུ་ལ་རབ་ཏུ་བྱུང་ཞིང་བསྙེན་པར་རྫོགས། འདུལ་བ་བསླབས། གཉགས་ལོ་ཙཱ་བས་པཎྚི་ཏ་སུ་ག་ཏ་ཤྲཱི་གདན་དྲངས་པའི་ཕྱགས་ཕྱིར་ཡར་ཀླུངས་སུ་བྱོན། ལོ་པཎ་ལ་ཤེར་ཕྱིན་བག་ཙམ་མཉན། བཙན་ལ་བྱམས་ཆོས་ཤེས་པར་བསླབས། ཚ་རོང་བ་ལ་འདུལ་བ་བསླབས། ཕུ་ཆུང་བ། གླང་རི་ཐང་པ། ཀ་མ་བ། ཁམ་པ་ལུང་པ་རྣམས་ལ་ཞལ་མཇལ། ཆོས་སྐྱོང་མགོན་པོ་ཞལ་གཟིགས། ངའི་སོ་སོ་ཐར་པ་ནས་རིག་འཛིན་གྱི་བར་ལ་འགལ་འཁྲུལ་ཡོད་ན་ཁྱེད་ཀྱིས་སྙིང་ཁྲག་ཕྱུང་ཞིག་བྱས་པས། མགོན་པོའི་ཞལ་ནས། དགེ་སློང་གི་དམ་བཅའ་འཇིགས་གསུང༌། སྣེའུ་ཟུར་པ་ལ་ཤིན་ཏུ་དད་ནས་ལམ་རིམ་གསན། དགེ་བཤེས་སྒྲེ་པ་སྣེའུ་ཟུར་པ་ལ་རྟོགས་པ་འབུལ་དུ་བྱོན་པའི་ཕྱིར་གཡེར་བྱོན་ནས་ཁོང་གི་བླ་མཆོད་མཛད། སྣེའུ་ཟུར་པ་གཤེགས་ནས་བྱ་ཡུལ་བ་ལ་ཆོས་ཚན་ཞིག་ཞུས། བྱེས་ཚན་དགོན་པར་ཐུགས་དམ་མཛད། བརྒྱད་ཅུ་རྩ་བཞི་པ་ཕག་ལོ་འཕོ་བ་མཛད་ནས་གཤེགས། དེའི་སློབ་མ་སྐོར་ཆེན་པོ་ཡིན་ཏེ། གཉགས་ཆུང་ལོ་ཙཱ་བ་ལ་རབ་ཏུ་བྱུང་ཞིང་བསྙེན་པར་རྫོགས། གཙང་དུ་བྱོན་ནས་གསན་པ་མང་དུ་མཛད། སྣེའུ་ཟུར་པ་ཞལ་མཇལ་བ་ཙམ་ཞིག་བྱས། དེ་ནས་སྟག་ཅན་དུ་བྱོན། སྟག་ཅན་གྱི་བདག་གཉགས་ལོས་མཛད་པ་ཡིན། སྐོར་གྱིས་ཕྱིའི་ལྕགས་རི་དེ་བརྩིགས། དེའི་རབ་གནས་དོན་སྟེངས་པ་ལ་ཞུས། དོན་སྟེངས་པ་ལ་སེམས་བསྐྱེད་ཞུས་དུས་ས་གཡོ་བའི་ལྟས་ཆེན་པོ་བྱུང༌། སྤྱིར་བླ་མ་དྲུག་ཅུ་ཙམ་བསྟེན། གུན་པ་བས་ལུང་བསྟན། མངའ་རིས་པ་དགེ་མཛེས་ལ་སྣེའུ་ཟུར་པའི་ཆོས་རྣམས་ཚར་ཕྱིན་པར་ཞུས། སྟག་ཅན་གྱི་འབུམ་མོ་ཆེ་བཞེངས། དེའི་ལས་མི་སྔར་རྫིང་ཡན་བར་ཐང་མན་གྱི་མིས་ཁྱབ། གཤེགས་ཁར་སྐོར་ཇོ་སྲས་ལ་གདན་ས་བསྐོས། ཇོ་སྲས་ཀྱིས་དགེ་གོང་དུ་འདུལ་བ་སྦས་ཏི་ལ་བསླབས། དགེ་བཤེས་སྟོན་དར་དང༌། གནས་བརྟན་བརྩོན་ཤེ་ཞེས་བྱ་བས་འཇོག་མ་ཉན་པར་ཤ་འུག་སྟག་སྒོར་བྱོན། དེར་ཐུགས་རྗེ་ཆེན་པོའི་ཞལ་གཟིགས། སླར་ཡང་སྟག་ཅན་དུ་གདན་དྲངས། ཁྲ་འབྲུག་གི་མངའ་ཐང་བསྐྱེད། རྒྱ་ས་སྒང་དུ་མྱ་ངན་ལས་འདསསོ། །དེའི་གདན་ས་བ་མར་པ་ཕུག་པ་བར་གྲགས་པ་དེ་ནི། གསེར་སྡིངས་པ་ལ་རབ་ཏུ་བྱུང༌། ཀླུབས་དཀར་ལ་བསྙེན་པར་རྫོགས། འདུལ་བ་མཁས་པར་བསླབས། སྒྲུབ་པ་ལོ་ཉི་ཤུ་མཛད། བཀའ་གདམས་ཀྱི་གདམས་པ་རྣམས་སྐོར་ཇོ་སྲས་ལ་གསན། དྲུག་ཅུ་རྩ་གསུམ་ནས་འགྲོ་དོན་མཛད། སྟག་ཅན། སེར་བ་དགོན་པ། རྒྱས་ས་སྒང༌། བཙན་ཐང༌། རོང་སྐམ་རྣམས་གཟུང་ནས་བདུན་ཅུ་རྩ་གསུམ་པ་བྱི་བའི་ལོ་ལ་གཤེགས། དེའི་གདན་ས་ཞིག་པོ་ཀུན་གྲོལ་ཡིན་ཏེ། འཁྲུངས་ཡུལ་ཡར་ཀླུངས་ཤར་པ། གྲྭ་འདུལ་དང་ཡོལ་ལྕགས་ལ་དགེ་ཚུལ་གྱི་སྡོམ་པ་བླངས་ཤིང་བསྙེན་པར་རྫོགས། མར་ཕུག་པ་ལོ་བཞི་བསྟེན། དོན་ཞགས་ལ་ཐུགས་དམ་གཙོ་བོར་མཛད། འདི་སྣར་ཐང་སངས་རྒྱས་སྒོམ་པའི་ཡང་སློབ་མ་ཡིན། ས་སྐྱ་བ་དབུས་སུ་བྱོན་དུས་དཔུངས་རིངས་སུ་གདན་དྲངས། བརྒྱ་འབུལ་བྱས། ཁུ་སྤྱན་གཡས་པ་ལ་རབ་གནས་སེམས་བསྐྱེད་སོགས་ཞུས། བྱ་ཡུལ་དུ་ཟེམ་ལ་བསྟན་རིམ་སོགས་ཞུས། ལྷ་སྦུ་གུ་དོ་བ་ལ་ལམ་རིམ་གསན། ལྷ་འབྲི་སྒང་པ་ལའང་ཟླ་བ་གཅིག་གསན་པ་མཛད། རྗེ་སྤྱན་སྔ། འབྲི་ཁུང་གཅུང་རིན་པོ་ཆེ། གཡམ་བཟངས་སྣུབས་སྒོམ་རྣམས་ལའང་གསན་པ་མཛད། པཎྚི་ཏ་དཱ་ན་ཤཱི་ལ་ལ་དབང་བཞི་རྫོགས་ཞུས། བལ་པོ་འབུམ་མེ་དང་བལ་པོ་གྲགས་འབུམ་ལ་དོ་ཧ་གསན། འཆུས་པ་ཇོ་བསོད་ལ་ཞི་བྱེད་གསན། ཐུགས་དམ་གྱི་ལྷ་མང་དུ་ཞལ་གཟིགས། ལམ་རིམ་ཚར་བརྒྱ་དང་བཅུ་དྲུག་བཤད། ཆོས་ཕུག་གི་དོན་ཞགས་ཀྱང་བླ་མ་འདི་ལས་བྱུང་བ་ཡིན་ནོ། །དེའི་གདན་ས་བ་སངས་རྒྱས་སྟོན་པ་ལོ་མོ་བ། རུས་མཐའ་བཞི། ལོ་བཅོ་བརྒྱད་ལ་ཞིག་པོའི་སར་རབ་ཏུ་བྱུང༌། སྤྱིལ་བུར་ལྷ་འགྲོ་བའི་མགོན་པོ་ལ་བསྙེན་པར་རྫོགས། བསྟན་པའི་བྱ་བ་དང་སེམས་ཅན་གྱི་དོན་རྒྱ་ཆེན་པོ་མཛད་ནས་ཆུ་མོ་གླང་ལ་གཤེགས། དེའི་ཐུགས་སྲས་སངས་རྒྱས་དབོན་ཆེན་པོ་ལྷ་ཟུར་ཁང་བའི་ཞབས་ལ་གཏུགས། ལ་ཁར་མཁན་པོ་ཤེས་རབ་རྒྱལ་མཚན་ལས་རབ་ཏུ་བྱུང༌། ཆོས་ཕུག་ཏུ་སངས་རྒྱས་སྟོན་པ་ལ་བཀའ་གདམས་གསན། ལོ་ཙཱ་བ་གྲགས་པ་རྒྱལ་མཚན་ལ་རྡོ་རྗེ་ཕྲེང་བའི་དབང་གསན་པ་ལ་སོགས་པ་བླ་མ་མང་དུ་བསྟེན། ས་ཕོ་ཁྱི་ལོ་ལ་གཤེགས། ཆོས་ཕུག་ཏུ་སངས་རྒྱས་དབོན་པོའི་རྗེས་སུ། ཆོས་ཕུག་པ་གཞོན་ནུ་བློ་གྲོས། གྲགས་པ་རྒྱལ་མཚན། གྲགས་པ་བཟང་པོ། རྡོ་རྗེ་རྒྱལ་མཚན། སངས་རྒྱས་རྡོ་རྗེ་རྣམས་གདན་སའི་རིམ་པ་སྟེ། འདིའི་བར་དུ་སྐོར་གྱི་ལམ་རིམ་ཆེན་མོ་ཚོགས་སུ་གསུང་བའི་སྲོལ་མ་ཆད་པའོ། །སྔ་མ་སྟག་ཅན་པའི་གདན་རབསསོ། །དགོན་པ་བའི་བུ་ཀ་མ་པ་དང་ཤར་པ་བ་སློབ་བརྒྱུད་དང་བཅས་པའི་སྐབསསོ། ། ༥.༡༡ ཇོ་བོ་རྗེའི་སློབ་བརྒྱུད་གཞན་གྱི་ལོ་རྒྱུས་ཕྱོགས་ཙམ་བསྟན་པའི་སྐབས། གཉལ་གྱི་གཉོས་བྲ་གོར་བས་བྲ་གོར་བཏབ་པས་བཀའ་གདམས་གཞུང་པའི་བརྒྱུད་པ་ཡིན་ལ། གཉོས་བྲ་གོར་བའི་རྗེས་སུ་གདན་སའི་རིམ་པ་འདི་བྱོན་གྱི་ཡི་གེ་མ་མཐོང༌། དུས་ཕྱིས་ལྷ་འགྲོ་བའི་མགོན་པོའི་སློབ་མ་ཟངས་ཆེན་པ་དར་མ་བསོད་ནམས་ལ་སློབ་མའི་ཐུ་བོ་བཞི་བྱུང་བ་ནི། མཚོ་སྣ་བ། རྩེ་དཀར་བ། དར་མ་སྒང་བ། བྱང་ཁང་བ་སྟེ་བཞི་ལ་ཟངས་ཆེན་པའི་བུ་བཞི་ཞེས་ཟེར། དེའི་ནང་ནས་མཚོ་སྣ་བ་ཤེས་རབ་བཟང་པོ་དེས་བྲ་གོར་དུ་བཞུགས། དེའི་རྗེས་སུ་མོན་གྲྭ་བྱ་བ་ཚུལ་ཁྲིམས་བཀྲ་ཤིས། གཡེ་བ་སངས་རྒྱས་ཤེས་རབ། ཆོས་སྐྱབས་བཟང་པོ། ཆོས་དཔལ་རྒྱལ་བ་བསོད་ནམས་དཔལ་ལྡན། འདི་ལ་མཁན་ཆེན་བྲག་པ་ཡང་ཟེར། ཡོན་ཏན་རིན་ཆེན། བསམ་ཤེ་བ། རྡོར་ཤེ་བ། ཡོན་དབང་བ། ཆོས་རྗེ་བ། ཆོས་རྒྱལ་བཟང་པོ། ཆོས་རྒྱལ་བཟང་པོ་དབུ་ནག་པ། བརྩོན་འགྲུས་རྒྱལ་པོ། གཙབ་ཡོན་ཏན་འོད་ཟེར། འདི་ཡན་ལ་མཁན་པོ་བཅོ་ལྔ་ཡོད། རི་སྟེངས་སུ་མཚོ་སྣ་བ་ཆེན་པོའི་སློབ་མ་རི་སྟེངས་པ་རྒྱལ་མཚན་བཟང་པོ། དེ་རྗེས་ཆོས་རྗེ་རིན་ཆེན། ཀོང་སྟོན་ཤེས་རབ་རྡོ་རྗེ། སྐུ་འབུམ་པ། ཆོས་རྒྱལ་བ། ཆོས་རྗེ་དཔལ་བཟང་པོ། སྒོ་གཅིག་པའི་སྐྱེ་བ་སྒོ་གཅིག་པར་གྲགས་པ། འདི་ཡན་ལ་མཁན་པོ་བདུན་སོང༌། རོང་པ་ཕྱག་སོར་བར་གྲགས་པ་དེས་ནི་འབྲོམ་སྟོན་པ། དགོན་པ་བ། རྣལ་འབྱོར་བ། ཁ་རུ་བ་སྔ་མ། ཞང་བཙུན་ཡེར་པ་བ། ཡེར་རྩི་སྒང་གི་སྒོམ་པ་དད་པ་རྣམས་ལ་བསྟེན། ཁོང་གིས་རང་གི་སྐྱེ་བ་བཅུ་གསུམ་དྲན། མངོན་པར་ཤེས་པ་རྒྱ་ཆེན་པོ་མངའ། བསྒོམས་པའི་སྟོབས་ཀྱིས་རིག་པའི་གནས་ལྔ་ལ་མཁས། ཇོ་བོའི་གདམས་ངག་ཁྱད་པར་དུ་འཕགས་པ་འདི་ལ། ཇོ་བོ་བོད་དུ་སྤྱན་ཇི་ལྟར་དྲངས་པའི་ལོ་རྒྱུས་ཤིག་འོང་ཐང་བ་ལ་སྙམ་ནས། གཞན་ནས་ནི་མ་རྙེད་པས་ཁབ་གུང་ཐང་དུ་ནག་ཚོ་ལོ་ཙཱ་བའི་དྲུང་དུ་བྱོན། ནག་ཚོས་སྔགས་ཀྱི་གདམས་པ་ཤིན་ཏུ་མང་བར་གནང་ཞིང་ལོ་གསུམ་དུ་བཞུགས། ལོ་ཕྱི་མ་ཙམ་ན་ཇོ་བོ་བོད་དུ་ཇི་ལྟར་སྤྱན་དྲངས་པའི་ལོ་རྒྱུས་གསུང་བར་ཞུས་པས། ལོ་ཙཱ་བའི་ཞལ་ནས། ངས་ཇོ་བོ་ལ་ལོ་བཅུ་དགུ་བསྟེན། བོད་དུ་སྤྱན་ཡང་ངས་དྲངས་པ་ཡིན་གསུང་ནས་དགྱེས་བཞིན་དུ་ལོ་རྒྱུས་གསུངས། མར་འབྱོན་ཁར་ཁྱོད་ཀྱིས་གནས་འདི་ལྟ་བུ་ཞིག་ཏུ་སྒྲུབས་ཤིག་གསུངས་ནས་ལག་སོར་དགོན་པའི་ལུང་བསྟན་ཀྱང་མཛད། དེ་ནས་མར་བྱོན་པ་ལ་ཕོད་མདོ་བས་སྣ་ལེན་བྱས་ནས། མདོ་རྩ་དང་བསླབ་པ་ཀུན་ལས་བཏུས་པ་གཉིས་གསུངས། དེ་ནས་སྤྲོས་པ་ཐམས་ཅད་དོར་ནས་ཉེ་གནས་དང་ཡང་མི་མཇལ་བའི་སྒྲུབ་པ་ཡུན་རིང་དུ་ལག་སོར་དགོན་པར་མཛད། སྒྲུབ་པའི་རྗེས་ལ་སྤ་ཚབ་དང་འཕྲང་ཁ་རྗེའི་འཁྲུག་པའི་དུམས་ལ་བྱོན་པའི་ཚེ་ཕོད་མདོར་རྨ་ཚོ་བྱང་རྡོར་དང་མཇལ་བས། ཁོང་དང་དེའུ་ཤང་རྡོར་སྤྱན་དྲངས་ནས་ཆོས་བཙུགས་པས་རོང་པའི་བུ་བཞིར་གྲགས་པ་བྱུང་སྟེ། བྱ་འདུལ་བ་འཛིན་པ། རོག་འཆིམས་ཕུ་བ། རྣམ་པར་བ། དགེ་བཤེས་ཞུས་ལན་པ་དང་བཞིའོ། །རྒྱ་ར་སྟོན་བརྗིད་དགེ་བསྙེན་པས་བུར་མ་བགྲངསསོ། །རྣམ་པར་བས་ནི་རྣམ་པར་དང་རམ་པ་ལྷ་སྡིངས་བཏབ། གསང་ཕུའི་གདན་ས་ཡང་ལོ་བརྒྱད་མཛད། དེ་ལ་རྣམ་པར་བ་དང་རོག་གིས་གདམས་པ་ལ་གཙོ་བོར་བྱས། ལོ་རྒྱུས་ལ་ཆེད་ཁ་མ་མཛད་པར་སྣང༌། ཞུས་ལན་པས་ཆེད་ཆེར་བྱས་པ་ཡང་བླངས་ནས། ཟུལ་ཕུ་བས་ཇོ་བོའི་ལོ་རྒྱུས་ཆེན་པོ་ཡི་གེར་བཏབ་པ་ཡིན། ཟུལ་ཕུ་བས་སྟོད་ལུངས་པ་ཆེན་པོ་ལ་ཡང་བཀའ་གདམས་ཀྱི་གདམས་པ་མང་དུ་གསན། འོད་ཀྱང་ཁོང་གི་བརྒྱུད་པ་རྣམས་ནི་འདུལ་འཛིན་དུ་བགྲང་བ་ལས། བཀའ་གདམས་སུ་མི་བགྲངས་བར་སྣང་ངོ༌། རྣལ་འབྱོར་བ་ཆེན་པོའི་སློབ་མ་མང་ར་འབྱུང་གནས་རྒྱལ་མཚན། དེའི་མཁན་བུ་སྙུག་རུམ་པ་བརྩོན་འགྲུས་རྒྱལ་མཚན། ཆུ་ཕོ་རྟ་ལ་འཁྲུངས། རེ་བརྒྱད་པ་ས་མོ་གླང་ལ་གཤེགས། ཚོགས་པ་བརྒྱད་བརྒྱ་ཙམ་འཚོགས། ཡུལ་ལྷོ་བྲག་ཆག་པ། མཚན་ཁྲི་མཆོག །དེ་ལྟར་འཆག་ཁྲི་མཆོག་ཅེས་བྱ་བ་དེ་ནི། ཇོ་བོ་རྗེ་ལས་ཆོས་མང་དུ་ཐོབ། ཇོ་བོ་ལ་འབུལ་བ་བྱུང་བའི་རྫས་རྣམས་རྒྱ་གར་དུ་སྐྱེལ་བའི་བང་ཆེན་ཡང་ལན་གསུམ་མཛད། བསྟན་བཅོས་འཆད་པ་དང་གྲུབ་མཐའ་སྨྲ་བ་ལ་ཁོང་ཙམ་པ་མེད་སྐད། ཁོང་གིས་ཇོ་བོ་གཤེགས་ཁར་ཇོ་བོ་ནི་རིང་དུ་བཞུགས་མི་འདྲ། ཇོ་བོ་གཤེགས་རྗེས་སུ་བདག་གིས་སྒོམ་མམ་ཞུས་པས། ཕན་མེད་གསུང༌། འོ་ན་བཤད་དམ་ཞུས་པས་ཀྱང་ཕན་མེད་གསུང༌། འོ་ན་རེས་བཤད་རེས་སྒོམ་མམ་ཞུས་པས། དེ་ལ་ཡང་ཕན་མེད་གསུང༌། ཇོ་བོ་འོ་ན་ཇི་ལྟར་བགྱི་ཞུས་པས། ཚེ་འདི་བློས་ཐོང་གསུང༌། དེ་ནས་ཇོ་བོ་གཤེགས་རྗེས་སུ་ལྷ་སར་མི་མང་པོ་ཞིག་ལ་སྡེ་སྣོད་ཀྱི་བཤད་པ་ལོ་གཅིག་མཛད། དེ་ནས་རེ་ཤིག་ལ་རྭ་སྒྲེང་དུ་བྱོན་ནས་ཇ་ལུང་རྡོ་གང་གི་མང་སྐོལ་མཛད། དེ་རིང་ནི་གཏམ་རི་གཟར་གྱི་རྦབ་འདྲ་བ་ཞིག་འོང་བས་སོ་སོ་ནས་བཟོད་པ་མཛད་པར་ཞུ་གསུང་ནས། དགེ་བཤེས་སྟོན་པ་ལ། དགེ་བའི་བཤེས་གཉེན་པ་ལགས། ཁྱེད་ལ་ཇོ་བོའི་གདམས་ངག་ཐམས་ཅད་བུམ་པ་གང་བྱོའི་ཚུལ་དུ་མངའ་བ་ལགས་པས། དེས་ཀྱང་མི་ཕན་དེས་ཀྱང་མི་ཕན་མི་གསུང་བར་ཇོ་བོའི་གདམས་ངག་རྣམས་མི་འཆབ་པར་གསུང་བ་ཞུ། རྣལ་འབྱོར་པ་ལ། ཁྱོད་རྣལ་འབྱོར་པ་མི་ཆོས་སུ་ངན་ཏེ་ཇོ་བོའི་གཡོག་བཞག་ནས་སྦ་རྒྱ་མཚོའི་རྗེས་ལ་ཕྱིན། ལྷ་ཆོས་སུ་ངན་ཏེ་ཇོ་བོའི་གདམས་ངག་བསྒོམ་པ་བཞག་ནས། དབས་ཆུང་སྟོན་པའི་བདག་མེད་མའི་སྒྲུབ་ཐབས་བསླབས་པ་ཡིན་བྱ་བ་ལ་སོགས་པ་རིམ་གྱིས་མང་པོ་གསུངས་པའི་རྗེས་ལ། ཁོ་བོ་ནི་དེ་རིང་ནས་ཚེ་འདིའི་རྣམ་པར་རྟོག་པ་ལ་མཚམས་གཅོད་གསུང་བས། གནས་ཁང་ཞིག་ཏུ་མཚམས་སྡོམ་པ་ཡིན་སྙམ་ཙ་ན། མཚམས་ཀྱང་མི་མཛད། མི་དང་གླེང་མོ་ཙམ་ཡང་མི་མཛད་པར་བཞུགས། ལན་གཅིག་གི་ཚེ་དགེ་བའི་བཤེས་གཉེན་གསང་ཕུ་བ་དེ་རྭ་སྒྲེང་དུ་བྱོན་ནས་ཁོང་དང་ཐུགས་གཅུགས་པས་གསུང་གླེངས་ཐུགས་བཅགས་པ་ཞིག་བྱ་བསམ་ནས་ཁོང་དང་མཇལ་བའི་ཚེ། ཁོང་གི་ཞལ་ནས། དགེ་བའི་བཤེས་གཉེན་པ། ཁོ་བོ་ལ་མིའི་འདི་ཡིན་མི་བདོག་པས་བཟོད་པ་མཛད་པར་ཞུ་གསུང་ནས། ནགས་ཁྲོད་ན་ཕར་ལྡོ་ལྡོ་གཤེགས། གསང་ཕུ་བའི་ཞལ་ནས། དེ་ལས་ཡི་མུག་པ་ཞིག་ནི་མ་བྱུང་གསུང་སྐད། དེར་ཁོང་གིས་ཕལ་ཆེར་མཉམ་པར་འཇོག་པ་ཁོ་ན་མཛད། ནམ་ཞིག་དགོན་པ་བའི་སྤྱིལ་པོའི་གཡོན་གྱི་ཕ་བོང་ཞིག་གི་སྟེང་ནས་མཁའ་སྤྱོད་དུ་གཤེགས་པ་ཡིན་ལོ། །ཆོས་རྒྱལ་ཁྲི་སྲོང་ལྡེ་བཙན་གྱི་བློན་པོ་རྔོག་ཆེན་པོ་བྱ་བ། བཙན་པོས་རྒྱ་ཡུལ་དུ་དམག་དྲངས་པའི་ཚེ་རྒྱལ་པོས་རི་དིའུ་ཞིག་གི་ཁར་བཞུགས། དམག་རྣམས་ཡུལ་གཞན་འཇོམས་སུ་བཏང་བ་ན། རྒྱལ་པོའི་སྐུ་ལ་བདོ་བའི་རྒྱའི་གྱེན་པོ་འགའ་ཞིག་བྱུང་བས་བློན་པོ་རྔོག་གིས་འགའ་ཞིག་བསད། འགའ་ཞིག་ནི་ཕྱིར་བྲོས། དེ་ནས་རྒྱ་ཞོ་ཧབ་ཀྱིས་བཏབ། རྒྱ་ཕྲུག་བྲག་ལ་བརྡབས་ཟེར་བ་དེའི་བརྒྱུད་པ། ཡར་འབྲོག་དོའི་ཕྱི་རོལ་གྱི་མཚོ་ཆེན་པོའི་འགྲམ་དུ་གྲོང་ཆགས་པའི་སྔགས་རྙིང་མ་བའི་དགེ་བཤེས་རྡོ་རྗེ་གཞོན་ནུ་ཞེས་བྱ་བ་ལ་སྲས་ལྔ་བྱུང་བའི་ཆེ་བ་རྔོག་ལེགས་པའི་ཤེས་རབ། གཉིས་པ་ཀླུ་ཁྲི། གསུམ་པ་ཀླུ་བྱང༌། བཞི་པ་ཆོས་སྐྱབས། ལྔ་པ་ཐུབ་པ་རྣམས་ལས་ཆེ་བ་རྔོག་ལེགས་པའི་ཤེས་རབ་ཀྱིས་འབྲིང་ཡེ་ཤེས་ཡོན་ཏན་ལས་རབ་ཏུ་བྱུང༌། སྡེ་སྣོད་སློབ་པའི་ཕྱིར་དུ་ཁམས་སུ་བྱོན་ནས་ཇོ་བོ་སེ་བཙུན་གྱི་སློབ་མ་མཛད། ཆོས་མང་དུ་མཁྱེན་ནས་ཁུ་སྟོན་ལ་སོགས་པ་དང་འགྲོགས་ཏེ། འབྲོམ་སྟོན་བཞུད་པའི་ཕྱི་དེ་ལོ་བྱའི་ལོ་ལ་དབུས་སུ་ཕེབས། བཤད་པའི་གྲྭ་བཙུགས་ནས་སློབ་མ་ཡང་མང་དུ་ཡོད། ཇོ་བོ་སྙེ་ཐང་ན་བཞུགས་པའི་ཚེ་ཇོ་བོ་ལ་ཆོས་མང་དུ་གསན། ཐུགས་རྒྱུད་ཤིན་ཏུ་བཟང་བས་ཇོ་བོའི་སློབ་མ་སུ་དང་ཡང་མི་མཐུན་པ་མེད། དེར་ལོ་པཎ་གཉིས་ལ་རྟོག་གེ་འབར་བ་བསྒྱུར་བའི་ཞུ་བ་ཕུལ། ཇོ་བོས་གནང་ནས་ནག་ཚོས་ཚར་ཕྱིན་པ་ལྷ་སར་བསྒྱུར། ཡང་རྔོག་གིས་ཇོ་བོ་ལ་ཞུས་ནས་དབུ་མའི་མན་ངག་དེ་ཡང་མཛད། དང་པོར་བྲག་ནག་གི་རྩར་དགོན་པ་ཞིག་མཛད་པ་ལས་ཕྱིས་ཇོ་བོས་ལུང་བསྟན་པ་བཞིན་ཆུ་མོ་གླང་གི་ལོ་ལ་ནེའུ་ཐོག་གི་གཙུག་ལག་ཁང་ཆེན་མོ་བཏབ། དེ་ཡང་འཁོན་དཀོན་མཆོག་རྒྱལ་པོས་ས་སྐྱ་བཏབ་པ་དང་ལོ་གཅིག །གསང་ཕུ་ནས་རྭ་སྒྲེང་དུ་སྟོན་པ་སྐུ་མཆེད་རྣམས་མཇལ་བ་ལ་ཡང་ལན་མང་དུ་ཕེབས་ཏེ། ཇོ་བོའི་ཆོས་ལ་གཙོ་བོར་མཛད་པ་ཡིན། དེའི་དབོན་པོ་རྔོག་ལོ་ཆེན་པོ་དེ་ནི། ཆོས་སྐྱབས་ཀྱི་སྲས་སུ་ས་མོ་ཕག་གི་ལོ་ལ་འཁྲུངས། གཞོན་ནུའི་དུས་ནས་ཁུ་བོའི་དྲུང་དུ་བྱོན། ཁུ་བོ་དང་གཟུས་ཀྱི་སློབ་མ་སྦོ་ཆུང་བ་ཚུལ་ཁྲིམས་ཤེས་རབ་ལ་སོགས་པའི་སར་ཡང་གསན་པ་མང་དུ་མཛད། ཁོང་གི་ཤེས་རབ་མཆོག་ཏུ་གྱུར་པ་དེ་ལ་ཁུ་བོ་མཉེས་ནས་ལོ་བཅུ་བདུན་བཞེས་པའི་ཚེ་ཁ་ཆེར་སློབ་གཉེར་ལ་བརྫངས། དེའི་ཚེ་རྭ་ལོ། གཉན་ལོ། ཁྱུང་པོ་ཆོས་བརྩོན། རྡོ་སྟོན། གཙན་ཁ་བོ་ཆེ་རྣམས་དང་ལྷན་ཅིག་འགྲོགས་ནས་བྱོན་པས། མངའ་བདག་རྩེ་ལྡེས་དབུས་གཙང་ཁམས་གསུམ་གྱི་སྡེ་སྣོད་འཛིན་པ་རགས་པ་རྣམས་སྤྱན་དྲངས་ནས། མེ་ཕོ་འབྲུག་གི་ལོའི་ཆོས་འཁོར་མཛད་པ་ཐུག །རྩེ་ལྡེའི་སྲས་པོ་དབང་ཕྱུག་ལྡེས་རྔོག་གི་ཡོན་བདག་བྱ་བར་ཆད་ནས། ཁ་ཆེར་བྱོན་ཏེ། པཎྚི་ཏ་སཛྫ་ན་དང༌། པར་ཧེ་ཏ་བྷ་དྲ་ལ་སོགས་པ་དྲུག་ཙམ་བསྟེན། བར་དུ་རྒྱགས་ཆད་ནས་ཁ་ཆེ་གསེར་སློངས་བྱ་བའི་ཡི་གེ་མངའ་རིས་སུ་བཏང་བ་ལས། དབང་ལྡེས་གསེར་མང་པོ་ཡང་བསྐུར། ཚད་མ་རྒྱན་བསྒྱུར་ཅིག་བྱ་བའི་ཞུ་བ་བྱུང་བས། པཎྚི་ཏ་སྐལ་ལྡན་རྒྱལ་པོ་དང་རྔོག་གཉིས་ཀྱིས་ལེགས་པར་བསྒྱུར། དེར་ཁ་ཆེར་ལོ་བཅུ་བདུན་དུ་ཡང་དག་པར་སྦྱངས་ནས། སླར་བོད་དུ་བྱོན། བོད་དུ་ཡང་པཎྚི་ཏ་འབུམ་ཕྲག་གསུམ་པ་དང༌། སུ་མ་ཏི་ཀཱིརྟི་གཉིས་ལ་ཆོས་གསན་ཞིང་བལ་པོར་ཡུག་ཅིག་བྱོན་ནས་ཨ་ཏུ་ལྱ་བཛྲེ་དང༌། བ་རེནྡྲ་རུ་ཙི་ལ་སོགས་པ་ལ་སྔགས་ཀྱི་གསན་པ་ཡང་མཛད། སླར་བོད་དུ་ཕེབས། འགྱུར་མང་པོ་མཛད་པ་ཡང་དག་ཅིང་ཤིན་ཏུ་འགྱུར་བཟང༌། འགྱུར་མཛད་པའི་ཚད་ནི་གྲོ་ལུང་བས། དམ་ཆོས་བསྒྱུར་ལ་མངའ་བརྙེས་པས། །རྒྱལ་ཡུམ་གཉིས་དང་བསྟན་བཅོས་གཞུང༌། །འབུམ་ཕྲག་གཅིག་དང་ཁྲི་ཕྲག་གསུམ། །སྟོང་ཕྲག་བདུན་ནི་ལྷག་བཅས་བསྒྱུར། །ཞེས་འབྱུང་བ་དེའོ། །ལྷ་ས་དང༌། བསམ་ཡས་དང༌། མྱུ་གུ་སྣ་དང༌། གཉལ་སྒང་ཐོག་དང༌། གཙང་རྒྱང་མཁར་ལ་སོགས་པར་བཤད་པ་མཛད་པའི་ཚེ། མཁས་བཙུན་གྲྭ་པ་རིམ་པ་བཞིན། ཁྲི་ཚོ་གཉིས་དང་སུམ་སྟོང་དང༌། ཞེས་བྱ་བ་དང༌། ཟུར་ཆོས་པའི་གྲངས་ཀྱང༌། རྒྱན་དང་ཆོས་མཆོག་འཆད་མཁན་ལྔ་བཅུ་རྩ་ལྔ། རྣམ་ངེས་འཆད་པ་ཉིས་བརྒྱ་དང་བརྒྱད་ཅུ། ལུང་ཆོས་སྨྲ་བ་སྟོང་དང་བརྒྱད་བརྒྱ་སྟེ། ཆོས་སྨྲ་བ་ཉིས་སྟོང་དང་བརྒྱ་སུམ་ཅུ་ཙམ་ཞིག་འདུས། ཚད་མ་དང༌། བྱམས་ཆོས་དང༌། དབུ་མ་ལ་སོགས་པའི་རྣམ་པར་བཤད་པ་ཡང་མང་དུ་མཛད། ཕ་རོལ་ཏུ་ཕྱིན་པ་དྲུག་གི་སྤྱོད་པ་ཐམས་ཅད་ཡོངས་སུ་རྫོགས་པར་སྤྱོད་པའི་སེམས་དཔའ་ཆེན་པོ་དེ་ནི། དགུང་ལོ་ལྔ་ཅུ་རྩ་གཅིག་བཞེས་པའི་ཚེ་བསམ་ཡས་དང་ཉེ་བའི་སར་ལམ་དུ་སྐུ་གཤེགས། དེ་ལྟར་ཆོས་གྲྭ་སྔ་ཕྱིར་མཛད་པ་རྣམས་ལ་སློབ་མའི་ཚོགས་མཐའ་ཡས་མོད། ཞང་ཚེས་སྤོང་ཆོས་ཀྱི་བླ་མ། གྲོ་ལུང་པ་བློ་གྲོས་འབྱུང་གནས། ཁྱུང་རིན་ཆེན་གྲགས། འབྲེ་ཤེས་རབ་འབར་བཞི་ལ་སྲས་ཀྱི་ཐུ་བོ་བཞི་ཟེར། གངས་པ་ཤེའུ། གོང་བུ་ར་ཅན། ཤམ་པོ་མེ་དིག །མེ་ལྷང་ཚེར། དམར་སྒས་ལང༌། རྔོག་སྐྱ་བོ། ཏྲེ་བོ་མཆོག་གི་བླ་མ་ལ་སོགས་པ་མང་དུ་བྱོན། ལོ་ཙཱ་བ་ཉིད་ཀྱིས་ཇོ་བོའི་ཆོས་རྣམས་ཁུ་བོ་ལ་གསན་ནས་ལམ་གྱི་རིམ་པའི་བསྟན་བཅོས་ཀྱང་མཛད། གྲོ་ལུང་པས་ལམ་རིམ་ཆེན་མོ་དང་བསྟན་པའི་རིམ་པ་ཆེན་པོ་ཡང་མཛད་སྣང་སྟེ། ཁུ་དབོན་གཉིས་དངོས་ཀྱི་སློབ་མ་དང་བཅས་པའི་བར་དུ་ཇོ་བོའི་གཞུང་ལུགས་འཛིན་པ་ཡིན། རྔོག་ལེགས་ཤེ་འབྲོམ་གྱི་སློབ་མ་ཡང་ཡིན་པས་བཀའ་གདམས་པར་ཡང་གཏོགསསོ། །སྤྱིར་ན་ཇོ་བོས་བོད་དུ་ལོ་བཅུ་གསུམ་བཞུགས་པའི་རིང་ལ་གདམས་ངག་བཏབ་ཅིང་ཡོན་ཏན་ཕུན་སུམ་ཚོགས་པ་སྐྱེས་པ་ནི་ཤིན་ཏུ་མང་བར་བྱུང་འདུག་ནའང་གྲངས་སུ་མ་བཅད། གཙང་ན་འགར་འགོས་ཡོལ་གསུམ། དབུས་ན་ཁུ་རྔོག་འབྲོམ་གསུམ་ཞེས་པ་དེ་རྣམས་གྲགས་པ་དང་ལྡན་པ་ཡིན། འབྲོམ་ནས་བརྒྱུད་པའི་བཀའ་གདམས་པའི་དགེ་བའི་བཤེས་གཉེན་ཡི་གེ་མཐོང་བ་རྣམས་ཆེ་ལོང་ཙམ་འདིར་བསྡུས་ནས་བཀོད་ཀྱི། གཞན་དུ་ན་དུས་ཕྱིས་བོད་དུ་བྱོན་པའི་དགེ་བའི་བཤེས་གཉེན་རྣམས་དང༌། རྣལ་འབྱོར་པ་གྲུབ་པའི་སྤྱོད་པ་ཅན་རྣམས་ཀྱི་རྣམ་པར་ཐར་བ་ཕལ་ཆེ་བ་ན་བཀའ་གདམས་པའི་དགེ་བའི་བཤེས་གཉེན་རེ་ལ་གཏུགས་པ་ཁོ་ན་སྣང་བས། འབྲོམ་ཡང་རྒྱ་ཆེ་ཞིང་རྒྱན་ཆགས་པའི་ཕྲིན་ལས་ཅན་ཞིག་སྟེ། དེ་དག་གིས་ནི་དཔལ་མར་མེ་མཛད་ཡེ་ཤེས་ཀྱིས་ཆོས་ཀྱི་འཁོར་ལོ་བསྐོར་བའི་འབྲས་བུ་ཕྱོགས་ཙམ་ཞིག་བསྟན་པ་ཡིན་ནོ། །ཇོ་བོ་རྗེ་བརྒྱུད་པ་དང་བཅས་པའི་སྐབསསོ། ། ༦.༡ རྔོག་ལོ་བརྒྱུད་པ་དང་བཅས་པའི་སྐབས། ད་ནི་ལོ་ཙཱ་བའི་དངོས་ཀྱི་སློབ་མ་རྣམས་ཀྱི་ཡང་སློབ་མར་གྱུར་པ། སྡེ་སྣོད་འཛིན་པ་ཆེན་པོ་གཞུང་ཆེན་པོའི་བཤད་པ་མཛད་པ་རྣམས་བཀའ་གདམས་ཀྱི་ལུགས་སྐྱོང་བའི་ངེས་པ་ནི་མེད་མོད། །འོན་ཀྱང་དཔལ་གསང་ཕུའི་གདན་རབས་དང༌། དེ་དག་གིས་བསྟན་པ་ལ་བྱ་བ་ཇི་ལྟར་བྱས་པའི་ཚུལ་བརྗོད་པར་བྱ་སྟེ། ལོ་ཙཱ་བ་ཆེན་པོ་རིན་ཆེན་བཟང་པོ་ས་ཕོ་རྟ་ལ་འཁྲུངས་ནས་དགུ་བཅུ་རྩ་བརྒྱད་པ་ཤིང་མོ་ལུག་ལ་གཤེགས། ལོ་ཆེན་གྱིས་ལྔ་བཅུ་རྩ་བཞི་བཞེས་པ་ལྕགས་མོ་ཕག་ལ་ནག་ཚོ་ལོ་ཙཱ་བ་འཁྲུངས། ནག་ཚོའི་བཞི་བཅུ་རྩ་དགུ་པ་ས་མོ་ཕག་ལ་རྔོག་ལོ་ཙཱ་བ་བློ་ལྡན་ཤེས་རབ་འཁྲུངས། དེས་ལོ་བཅོ་བརྒྱད་སོང་བ་མངའ་བདག་རྩེ་ལྡེའི་མེ་ཕོ་འབྲུག་གི་ཆོས་འཁོར་ལ། དྭགས་པོ་དབང་རྒྱལ། རྭ་ལོ། གཉན་ལོ། ཁྱུང་པོ་ཆོས་བརྩོན། མར་ཐུང་དད་པ་ཤེས་རབ། མང་ཞོར་བྱང་ཆུབ་ཤེས་རབ། བཙན་ཁ་བོ་ཆེ་རྣམས་ཀྱིས་ལྷན་ཅིག་ཏུ་སླེབ། ཁ་ཆེར་ལོ་བཅུ་བདུན་སྦྱངས་པ་མཛད་ནས་ཆུ་ཕོ་སྤྲེའུ་སུམ་ཅུ་རྩ་ལྔ་པ་ལ་བོད་དུ་ཕེབས། འགྲོ་དོན་རྒྱ་ཆེན་པོ་མཛད་དེ་ལྔ་བཅུ་རྩ་གཅིག་པ་ས་མོ་གླང་ལ་གཤེགས། དེའི་ཕྱི་ལོ་ལྕགས་ཕོ་སྟག་ལ་འགྲོ་མགོན་ཕག་མོ་གྲུ་པ་འཁྲུངས། ལོ་ཙཱ་བ་གཤེགས་རྗེས་ཞང་ཚེས་སྤོང་བ་ཆོས་ཀྱི་བླ་མས་གདན་ས་ལོ་སུམ་ཅུ་རྩ་གཉིས། དེའི་རྗེས་སུ་གཉལ་བ་རི་ལུས་ལོ་གཉིས། རྣམ་པར་བས་ལོ་བརྒྱད། ཕྱྭ་པ་ཆོས་ཀྱི་སེང་གེས་ལོ་བཅོ་བརྒྱད། ཕྱྭ་པ་ས་མོ་གླང་ལ་གཤེགས་ནས་ལོ་བཅུ་བདུན་ལ་རྨ་བྱ་བྱང་བརྩོན་གཤེགས། ཕྱྭ་པའི་རྗེས་སུ་རྩགས་དབང་ཕྱུག་སེང་གེས་ལོ་ལྔ། གཙང་པ་འཇམ་སེང་གིས་ལོ་བཅུ་གསུམ། གཉལ་བ་དད་པ་བཟང་པོས་ལོ་བདུན། ཛམ་ཙན་ནེས་ལོ་བདུན། བཟང་པོ་དར་མ་འོད་དང༌། བཟང་པོ་དོན་གྲུབ་ཀྱིས་ལོ་སུམ་ཅུ། སློབ་དཔོན་ཇོ་ནམ་གྱིས་ལོ་བཅོ་ལྔ། རོག་གིས་ཟླ་བ་དྲུག །འོད་ཟེར་མགོན་པོས་ལོ་སོ་ལྔ། འདི་དག་སྤྱིར་དྲིལ་བས་ལོ་བརྒྱ་དང་ལྔ་བཅུ་རྩ་དགུ་ཙམ་ཞིག་བྱུང་ནའང་གདན་ས་པ་སྔ་ཕྱི་ལོ་གཉིས་འཛིན་འགའ་རེ་བྱུང་བའི་གྲངས་ཏེ། དོན་ལ་ལོ་གསུམ་གྱིས་གྲངས་ལྷག་ཅིང་ལོ་བརྒྱ་དང་ལྔ་བཅུ་རྩ་དྲུག་སོང་ངོ༌། །དེ་ལ་གཙང་པ་འཇམ་སེང་འདྲེན་མི་འདྲེན་གཉིས་འདུག་པས་ཁོང་གི་ལོ་གསུམ་མི་གཏོགསསོ། །དེ་རྗེས་འཇམ་དབྱངས་ཤཱཀྱ་གཞོན་ནུས་མེ་ཕོ་སྟག་ནས་ལོ་ཉི་ཤུ་རྩ་བདུན་གདན་ས་མཛད། དེ་རྗེས་རྒྱ་མ་པ་བཀྲ་ཤིས་རྒྱལ་མཚན་གྱིས་ལོ་བརྒྱད། ཕྱོགས་ལསརྣམ་རྒྱལ་གྱིས་ལོ་བརྒྱད། ཡར་འབྲོག་པ་གཞོན་རྒྱལ་གྱིས་ཟླ་བ་གཅིག །རྒྱལ་སྡེ་བ་གཞོན་སེང་གིས་ལོ་བརྒྱད། གཙང་དཀར་གྱིས་ལོ་གསུམ། བློ་གྲོས་སེང་གེས་ལོ་བཅུ་བདུན། དར་དབང་ལོ་བདུན། བླ་མ་ཡེ་ཤེས་ལོ་བཅུ། ཤེས་རབ་རྒྱལ་མཚན་ལོ་གསུམ། གཞོན་ནུ་བློ་ལྡན་ལོ་དྲུག །བློ་གྲོས་བརྟན་པ་ལོ་གསུམ། ཚད་མ་སྔོན་པོ་ལོ་ལྔ། བསོད་ནམས་འཕེལ་ལོ་བཅུ་དགུ། སེང་གེ་རྒྱ་མཚན་མཚན་ལོ་བརྒྱད། བསམ་གཏན་བཟང་པོ་ལོ་བདུན། སངས་རྒྱ་རྒྱལ་མཚན་ལོ་བཅུ། བརྩོན་འགྲུས་སེང་གེ་ལོ་དྲུག །ཡོན་ཏན་རྒྱ་མཚོ་ལོ་ངོ་ལྔ། སང་ཆོས་པ་ལོ་བཅུ་བཞི། དེ་ནས་ད་ལྟའི་ཤེས་རབ་དཔལ་ལྡན་པ་འདིའོ། །གླིང་སྟོད་པའི་གདན་རབས་ནི། འཇམ་དཔལ་སེང་གེ་ཡན་ཐུན་མོང་པ་ཡིན། དེ་ནས་ཞུ་སྟོན་ཧྲལ་མོ་ལོ་ལྔ། བློ་གྲོས་འབར་ལོ་ལྔ། གཉལ་ཞིག་ལོ་བརྒྱད། རྒྱ་འཆིང་རུ་བས་ལོ་བཅོ་བརྒྱད། ཆུ་མིག་པས་ལོ་བཅོ་བརྒྱད། ལྡན་མ་གྲགས་རིན་ལོ་བཅོ་བརྒྱད། ལྷོ་བྲག་པ་ལོ་ཉི་ཤུ་རྩ་གཉིས། སོག་དབོན་ལོ་བདུན། བཙན་དགོན་པ་ལོ་ཉི་ཤུ། བླ་བྲང་པ་ཆོས་དཔལ་རྒྱལ་མཚན་ལོ་དྲུག །གཞོན་རིན་ལོ་བཅུ་གཉིས། ལྷ་སྟོན་ཞིག་པོ་ལོ་བཅུ་བདུན། ཡང་རྩེ་བ་ལོ་ལྔ། ལྷ་ཡུལ་བ་ལོ་བཅུ་གསུམ། བོན་སྟོན་ཤེར་བཟང་ལོ་བདུན། རིན་ཆེན་གྲགས་པ་ལོ་བདུན། ཡོན་ཏན་རྒྱ་མཚོ་ལོ་བཅུ་བཞི། དཀོན་མཆོག་ཚུལ་ཁྲིམས་ལོ་བདུན། རིན་ཆེན་རྣམ་རྒྱལ་ལོ་ཉི་ཤུ་རྩ་གཉིས། འོད་ཆེན་པ་ལོ་དྲུག །གྲགས་པ་དཔལ་ལོ་ལྔ། དཀོན་མཆོག་རྒྱ་མཚོ་ལོ་བཅུ་བདུན། མི་ཉག་རིན་ཆེན་བཟང་པོ་ཟླ་བ་བདུན། དཔལ་ལྡན་སེང་གེ་ལོ་བཅུ་གཅིག །ཀུན་དགའ་དབང་ཕྱུག་ལོ་བཅུ་གསུམ། དེ་ནས་ད་ལྟའི་རིན་ཆེན་བྱང་ཆུབ་པ་འདིའོ། །ལོ་ཙཱ་བ་འཁྲུངས་ནས་མེ་ཕོ་སྤྲེའུ་འདི་ཡན་ལ་ལོ་བཞི་བརྒྱ་དང་བཅོ་བརྒྱད་སོང་ངོ༌། །ལོ་ཙཱ་བའི་སློབ་མའི་མཆོག་ཆེ་བ་འབྲེ་ཤེས་རབ་འབར་གྱིས་སྐྱེགས་གནས་རྙིང་དང༌། གཞན་རྣམས་སུའང་ཆོས་གཞི་བསྐོར་ཞིང༌། ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་དང་བསྟན་བཅོས་གཉིས་ཀ་ལ་བཤད་པ་རྒྱ་ཆེར་མཛད། ཆོས་བཤད་པའི་དུས་སུ་ལྷ་རྣམས་ཆོས་ཉན་དུ་འོང་བར་ཡང་གྲགས། ཁོང་གི་བཤད་པ་དེ་ནི་བསྟན་པ་སྔ་དར་གྱི་ཕ་རོལ་ཏུ་ཕྱིན་པའི་བཤད་རྒྱུན་ཁམས་སུ་འཕོས་པ་ལས་བྱུང་བ་ཡིན། སློབ་མ་ཤིན་ཏུ་མང་ནའང༌། བཤད་པའི་རྒྱུན་གྱི་གཙོ་བོ་ཨར་བྱང་ཆུབ་ཡེ་ཤེས་ཀྱི་གཟུང༌། འདིས་གནམ་རྩེ་ལྡང་ལ་སོགས་པར་སྐུ་ཤིན་ཏུ་བགྲེས་པར་གྱུར་ཚུན་ཆད་དུ་བཤད་པ་མཛད་ཅིང༌། སྐབས་ཤེད་དུ་ནི་རྒྱལ་ལྷ་ཁང་གི་གདན་ས་ཡང་མཛད། ཕ་རོལ་ཏུ་ཕྱིན་པའི་མདོ་བསྟན་བཅོས་ཀྱི་རྣམ་པར་བཤད་པ་ཡང་མང་དུ་མཛད། བོད་ཀྱི་ཕ་རོལ་དུ་ཕྱིན་པའི་གཞུང་འཆད་པ་ཕལ་ཆེ་བ་ནི་འབྲེ་ཨར་གྱི་བཤད་པ་ལ་བརྟེན་པར་སྣང༌། ཁུ་ཤེར་བརྩོན་གྱིས་འབྲེ་ལའང་སླེབ་མོད། མངོན་རྟོགས་རྒྱན་འགྲེལ་པ་དང་བཅས་པའི་ཊཱི་ཀ་ཆེ་འབྲིང་ཆུང་གསུམ་བརྩམས་པ་རྣམས་ཀྱང་ཨར་གྱི་ལུགས་གཙོ་ཆེ་བར་སྣང་ཞིང༌། སྐར་ཆུང་རིང་མོར་གྲགས་པ་མཚན་གཞོན་ནུ་ཚུལ་ཁྲིམས་བྱ་བ་དེས་ཀྱང་ཨར་ལ་བསླབས་ནས། མངོན་རྟོགས་རྒྱན་འགྲེལ་ཆུང་དང་བཅས་པ་དང༌། སྡུད་པ་ལ་སོགས་པའི་ཊཱི་ཀ་མང་དུ་མཛད། ཁུ་དང་སྐར་ཆུང་བ་གཉིས་ཀྱི་སློབ་མ་ཞང་གཡེ་བ་སྨོན་ལམ་ཚུལ་ཁྲིམས་ཀྱིས་ཀྱང་སྙེ་ཐང་ལ་སོགས་པའི་ཆོས་གཞི་མང་དུ་གཟུང༌། ལོངས་སྤྱོད་ཀྱང་ཤིན་ཏུ་ཆེ། འགྲེལ་བ་དོན་གསལ་དང་རྣམ་ངེས་ལ་སོགས་པའི་བསྟན་བཅོས་ལ་ཊཱི་ཀ་ཆེན་པོའང་བརྩམས་ཤིང༌། གཞན་ཕན་ཤིན་ཏུ་ཆེ། ཁོང་གི་སློབ་མ་དབང་ཕྱུག་རྒྱལ་པོ་ཞེས་བྱ་བས་ཀྱང་གྲིབ་ཀྱི་ཕུར་གནས་བཅས་ནས་གྲྭ་ཚོགས་མང་དུ་བསྐྱངས། ཕར་ཕྱིན་ལ་ཊཱི་ཀ་ཡང་ཤིན་ཏུ་རྒྱས་པ་ཞིག་མཛད་སྣང༌། ཞང་གཡེ་བའི་སློབ་མ་གཉལ་པ་ཞིག་པོ། དེའི་སློབ་མ་རྒྱ་འཆིང་རུ་བ། དེ་ནས་ཆུ་མིག་པ་སེང་གེ་དཔལ། ལྷོ་བྲག་པ། ཚང་མའི་སྐྱེས་བུ། བུ་སྟོན་རིན་པོ་ཆེ། མཁན་ཆེན་དྷརྨ་ཤཱི། རུ་མཚམས་པ་བསོད་ནམས་སེང་གེ སྤོ་བོ་ཡོན་ཏན་སེང་གེའི་བར་དུ་རིམ་པར་བརྒྱུད་ནས། ཡོན་ཏན་སེང་གེས་བདག་གི་བླ་མ་དམ་པ་ཤཱཀྱ་དབང་ཕྱུག་ལ་འགྲེལ་བ་དོན་གསལ་གྱི་བཤད་པ་ཚར་ཉི་ཤུ་རྩ་དྲུག་གནང་ཞིང་ཤིན་ཏུ་སྨིན་པར་མཛད་དོ། །དེ་ལ་བདག་གིས་ལེགས་པར་ཐོས་པ་ལགསསོ། ། ཡང་། ལོ་ཙཱ་བ་ཆེན་པོའི་སློབ་མ་མཆོག་གྲོ་ལུང་པ་བློ་གྲོས་འབྱུང་གནས་ཀྱིས་ལོ་ཙཱ་བ་ཆེན་པོའི་གསུང་མཐའ་དག་ལ་གཅེས་སྤྲས་སུ་གཟུང༌། སྤྱིར་སྔགས་མཚན་ཉིད་ཀྱི་བཤད་པའི་ཊཱི་ཀ་ཤིན་ཏུ་མང་བར་མཛད། བཀའ་གདམས་ཀྱི་ཕྱོགས་ལ་ཡང་ལམ་རིམ་དང་བསྟན་རིམ་ཤིན་ཏུ་ཆེ་བ་རེ་མཛད། བྱེ་བྲག་ཏུ་ལོ་ཙཱ་བ་ཆེན་པོའི་འགྲེལ་ཆུང་གི་ཊཱི་ཀ་བརྟེན་ནས་རྣམ་པར་བཤད་པ་ཡང་བརྩམས། དེ་ཡང་སྐུ་ཚེའི་སྟོད་ལ་ལོངས་སྤྱོད་ཀྱིས་ཕོངས་སེ་བ་ཞིག་བྱུང་བས། སྣེའུ་ཟུར་པའི་སློབ་མ་གུང་པ་ལྷ་རྗེས་གནོད་སྦྱིན་རྨུགས་འཛིན་གྱི་མན་ངག་གནང་བས་ལོངས་སྤྱོད་ཀྱང་ཤིན་ཏུ་ཆེ། བྲིན་ལས་ཀྱི་གཙུག་ལག་ཁང་ཆེན་མོའང་བཏབ། བདག་ཉིད་ཆེན་པོ་དེའི་སྐུ་ཚེའི་མཐར་གཏུགས་པ་ན། སློབ་དཔོན་ཕྱྭ་པས་འབད་པས་གསན་ནས་འགྲེལ་ཆུང་གི་ཊཱི་ཀ་ཆེ་བ་ཞིག་མཛད་དེ། དེའི་རྗེས་སུ་འབྲང་བ་དང་བཅས་པ་རྣམས་ནི་འབྲེ་ཨར་གྱི་ལུགས་ལས་ཐ་དད་པ་ཡིན་ནོ། ། ཡང་། གངས་པ་ཤེའུ་བློ་གྲོས་བྱང་ཆུབ་ཅེས་བྱ་བ་དེ་ནི། མཚན་ཉིད་དང་སྔགས་ཀྱི་རྒྱུད་སྡེའི་ཕྱོགས་ལ་ཡང་ཤིན་ཏུ་མཁས། ཁོང་དང་ཁྱུང་རིན་ཆེན་གྲགས་གཉིས་ཀྱི་སློབ་མ་སྟོད་ལུངས་རྒྱ་དམར་བ་བྱང་ཆུབ་གྲགས་ཀྱིས་མྱང་རོ་ལ་སོགས་པར་བཤད་པ་མཛད་པས། སློབ་མ་ཡོན་ཏན་དང་ལྡན་པ་ཤིན་ཏུ་མང་བར་བྱུང་སྟེ། སློབ་དཔོན་ཕྱྭ་པས་དབུ་ཚད་གཉིས་ཀའི་རིགས་པ་ཁོང་ལ་བསླབས་པ་ཡིན། རྒྱ་དམར་བ་ནི་བཤད་པར་མ་ཟད་མན་ངག་དང་ཡང་ལྡན་ཏེ། ཁོང་དང་ཨར་གཉིས་ཀྱིས་ཁ་རག་སྒོམ་ཆུང་གི་དངོས་ཀྱི་སློབ་མ་ལྷོ་པ་དཀོན་མཆོག་དཔལ་ལ་སེམས་སྦྱོང་གི་མན་ངག་དཔྱིས་ཕྱིན་པར་ཞུས། རྒྱ་དམར་བས་ནི་འཁོན་ཕུ་བའི་སྲས་ཟླ་བའི་འོད་ཟེར་ལ་ཡང་མན་ངག་མང་པོ་ཞུས་སྣང༌། མཁས་པ་ཆེན་པོ་ཅོག་རོ་ཆོས་ཀྱི་རྒྱལ་མཚན། དཔལ་ཕག་མོ་གྲུ་པ། འབལ་ཚད་མ་བ། སྐྱིལ་མཁར་ལྷ་ཁང་བ། དུས་གསུམ་མཁྱེན་པ་ལ་སོགས་པ་སློབ་མ་ཡང་མཁས་པ་མང་དུ་བྱུང༌། ཚད་མ་རྣམ་པར་ངེས་པ་དང་དབུ་མ་བདེན་གཉིས་ལ་སོགས་པའི་ཊཱི་ཀ་དང༌། བསྡུས་པའང་མང་དུ་མཛད་དོ། །ཞང་ཚེ་སྤོང་བ་ཆོས་ཀྱི་བླ་མས་ཀྱང་ཊཱི་ཀ་འགའ་རེ་བརྩམས་ཤིང་དེའི་སློབ་མ་ཉན་བྲན་པ་ཆོས་ཀྱི་ཡེ་ཤེས་ཀྱིས་ནི་བསླབས་པ་ཀུན་ལས་བཏུས་པ་དང༌། བྱང་ཆུབ་སེམས་དཔའི་སྤྱོད་པ་ལ་འཇུག་པ་ལ་སོགས་པ་སྤྱོད་ཕྱོགས་ཀྱི་ཡིག་ཆ་དང༌། སློབ་མ་མང་པོ་ལའང་བཤད་པས། སློབ་དཔོན་འདི་སྤྱོད་ཕྱོགས་ལ་བཀའ་དྲིན་ཆེ་བར་གྲགས། སློབ་དཔོན་ཕྱྭ་བས་ནི་ནེའུ་ཐོག་གི་གདན་ས་མ་མཛད་གོང་ནས་ཆོས་གྲྭ་མང་དུ་བསྐྱངས་ཤིང༌། བསྟན་བཅོས་བརྩམས་པ་ཡང་བྱམས་པའི་ཆོས་ལྔ་དང༌། ཚད་མ་རྣམ་པར་ངེས་པ་དང༌། དབུ་མ་བདེན་གཉིས། རྒྱན། སྣང་ག །སྤྱོད་འཇུག་ལ་སོགས་པའི་ཊཱི་ཀ་མང་པོ་ཡང་མཛད། སོ་སོའི་བསྡུས་པ་ཡང་མང་དུ་བརྩམས། ཚད་མའི་བསྡུས་པ་ཡིད་ཀྱི་མུན་སེལ་ཞེས་བྱ་བ་ཚིགས་སུ་བཅད་པ་རང་འགྲེལ་དང་བཅས་པ་དང༌། ཡིད་ཀྱི་མུན་སེལ་རྐྱང་པ་སྟེ་གཉིས་མཛད། དབུ་མ་ལ་ཡང་བསྡུས་པ་ཆེ་ཆུང་གཉིས་སྣང༌། གཞན་ཡང་རྩོམ་པ་མང་པོ་མཛད་པ་འདྲ་སྟེ་ཁོ་བོས་མཐོང་བ་ནི་དེ་དག་དང༌། ཕྱི་ནང་གི་གྲུབ་མཐའ་བསྡུས་པ་དང་ཤེས་བྱ་གཞི་ལྔའི་བཤད་པ་ཙམ་ཞིག་གོ །ཁོང་ལ་དེ་དུས་ཀྱི་སྡེ་སྣོད་འཛིན་པ་ཕལ་མོ་ཆེ་སློབ་མར་འདུས་པ་ལས། གཙང་ནག་པ་བརྩོན་འགྲུས་སེང་གེ དན་བག་པ་སྨྲ་བའི་སེང་གེ བྲུ་ཤ་བསོད་ནམས་སེང་གེ། རྨ་བྱ་རྩོད་པའི་སེང་གེ རྩགས་དབང་ཕྱུག་སེང་གེ མྱང་བྲན་ཆོས་ཀྱི་སེང་གེ ལྡན་མ་དཀོན་མཆོག་སེང་གེ གཉལ་པ་ཡོན་ཏན་སེང་གེ་སྟེ་སེང་ཆེན་བརྒྱད། ཁ་ཅིག་གཙང་བ་འཇམ་དཔལ་སེང་གེ་ཟེར། འཁོན་ཇོ་སྲས་རྩེ་མོ། རྔོག་ཇོ་སྲས་ར་མོ། ཁུ་ཇོ་སྲས་ནེ་ཙོ། གཉོས་ཇོ་སྲས་དཔལ་ལེ་དང་བཞི་ལ་ཇོ་སྲས་བཞི་ཟེར། འགར་དབང་གྲུབ། ཀོང་པོ་འཇག་ཆུང༌། ལྷོ་བ་སྒོག་ཟན། བར་ཕུ་བ་དང་བཞི་ལ་ཤེས་རབ་ཅན་བཞི་ཟེར། གཞན་ཡང་འཇད་པ་སྟོན་སྐྱབས་དང༌། རྡོ་རྗེ་འོད་ཟེར་ལ་སོགས་དང༌། དུས་གསུམ་མཁྱེན་པ་དང༌། ཞང་འཚལ་བ་ལ་སོགས་པ་མང་དུ་བྱོན་ནོ། །དེ་དག་ལས་གཙང་ནག་པ་ནི། རྗེ་བཙུན་འཇམ་དཔལ་གྱི་བསྙེན་པས་བློ་རྣོ་ཞིང་ཤིན་ཏུ་མཁས་པ། དབུ་ཚད་ལ་སོགས་པ་ཡིག་ཆ་མང་དུ་མཛད་དེ། ཚད་མ་རྣམ་ངེས་ལ་ཊཱིཀ་ཆེན་ཞིག་དང༌། ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་སྦྱོར་དང༌། བསླབ་བཏུས་དང་སྤྱོད་འཇུག་དང༌། དབུ་མའི་བསྟན་བཅོས་རྣམས་ལའང་རྣམ་བཤད་མང་དུ་བརྩམས། སློབ་དཔོན་ཕྱྭ་བས་སློབ་དཔོན་ཟླ་བ་གྲགས་པ་ལ་དགག་པ་མང་དུ་མཛད་པ་ལ། གཙང་ནག་པས་ནི། དཔལ་ལྡན་ཟླ་བ་གྲགས་པའི་གཞུང་ལུགས་ལ། སྦྱངས་པའི་སྟོབས་ཀྱིས་གཞུང་དོན་ངེས་གྱུར་པ། ང་འདྲའི་སྐྱེ་བོ་སླད་ཆད་འབྱུང་མི་འགྱུར། གསུང་ནས། དབུ་མའི་བསྡུས་པའང་ཆེ་ཕྲ་མང་དུ་མཛད་པ་རྣམས་ཟླ་བ་གྲགས་པའི་ལུགས་ཡིན། རྨ་བྱ་བྱང་ཆུབ་བརྩོན་འགྲུས་ནི། ལུང་དང་ཚད་མ་ལ་ཡང་ཤིན་ཏུ་མཁས་མོད་ཀྱི། དབུ་མ་ལ་བརྟེན་ནས་གཞན་ཕན་མང་དུ་མཛད་ཅིང༌། རྩ་བ་ཤེས་རབ་དང་ཚིག་གསལ་སྟོང་ཐུན་གྱི་ཊཱི་ཀ དབུ་མའི་བསྡུས་པ་དང༌། རྟོག་གེ་ཐོ་བའི་ཊཱི་ཀ་འང་མཛད་དེ། འདི་ཡང་སློབ་དཔོན་ཕྱྭ་བའི་ལུགས་ལས། ཛ་ཡ་ཨཱནནྡ་ལ་སོགས་པའི་ལུགས་ལ་ལྷག་པར་དད་པར་མཛད། དན་བག་པས་མཛད་པའི་ཚད་མའི་བསྡུས་པ་དང༌། རྒྱུད་བླའི་ཕྱྭ་ཀ་ཙམ་ཞིག་ལས་གཞན་པ་མ་མཐོང་ཞིང༌། སློབ་དཔོན་ཕྱྭ་པའི་དུས་རྡུལ་ཕྲན་ཐུགས་མེད་བཞེད་པ་ལ་དགག་པ་མང་པོ་མཛད་འདུག་ནའང༌། ཨེ་སྙམ་པ་ཞིག་ལས་མ་བྱུང༌། བར་ཕུ་བས་ནི་དབུ་མ་རྩ་བའི་ཊཱི་ཀ་མཛད་པ་ཞིག་ཀྱང་མཐོང༌། དུས་ཕྱིས་དགེ་བའི་བཤེས་གཉེན་གྲུ་ཤུལ་བ་ཟེར་བ་ཞིག་དང༌། དཔལ་ཕག་མོ་གྲུ་པའི་སློབ་མ་བྱས་ནས་ཕྱག་རྒྱ་ཆེན་པོ་བའི་སྒོམ་ཆེན་དུ་གྱུར་ཏོ། འཇད་པ་སྟོན་སྐྱབས་ཀྱིས་ནི་སྤྱོད་ཕྱོགས་དང་ཆོས་མངོན་པའི་བཤད་པ་མང་དུ་མཛད། སློབ་མ་ཡང་སྐྱེས་བུ་དམ་པ་མང་དུ་བྱོན་ནོ། །གཉལ་ཞིག་གིས་འུ་ཤང་རྡོར་ལོ་དགུའི་བར་དུ་མཚམས་བསྡམས་ཏེ་བཤད་པ་མཛད་པ་ལས། གཉལ་ཞིག་གི་བུ་དགུ་ཞེས་པ་བྱུང་སྟེ། བཟང་རིངས། ཕུ་ཐང་དར་དཀོན། གཙང་པ་གྲུ་གུ་གསུམ་སྔ་ཚར། འུ་ཡུག་པ་བསོད་ནམས་སེང་གེ། བོ་དོང་རིན་རྩེ། གཙང་པ་ཇོ་ནམ་གསུམ་བར་ཚར། རྒྱ་འཆིང་རུ་བ། འཇམ་གསར། སྐྱིལ་ནག་གྲགས་སེང་གསུམ་ཕྱི་ཚར་རོ། །དེ་ལ་བཟང་རིངས་ཀྱིས་ཁྲོ་ཕུར་བཤད་པ་མཛད་པས་ལྷོ་པ་གྲུབ་སེང་ལ་སོགས་པའི་མཁས་པ་མང་དུ་ཚར་ཏེ། བུ་སྟོན་ཁ་ཆེ་ཡང་དེའི་བརྒྱུད་ལ་བྱོན་པ་ཡིན་ནོ། །ཕུ་ཐང་དར་དཀོན་གྱིས་ནི། སྟོད་ལུངས་མཚོ་སྨད་དང་ཡར་ཀླུངས་ལ་སོགས་སུ་བཤད་པ་མཛད། གཉན་དར་མ་སེང་གེ་དང༌། བྱ་ཡུལ་དཀར་མོ་ལ་སོགས་པའི་སློབ་མ་མང་དུ་ཐོན་ནོ། །གཙང་པ་གྲུ་གུས་ཞ་ལུར་བཤད་པ་བཙུགས་ཏེ། དེ་ནས་ཞ་ལུ་བ་རྣམས་གཉལ་པའི་ཊཱི་ཀ་འཆང་བའི་སྟེང་དུ་བུ་རིན་པོ་ཆེ་ཕེབས། ཁོང་རྣམས་དང་བསྟུན་པའི་ཕྱིར་སློབ་དཔོན་བཀྲ་ཤིས་བཟང་པོ་ལ་གཉལ་ཊཱིཀ་གི་ལུང་གསན་ནས་བཤད་པའང་མཛད་དོ། །འུ་ཡུག་པས་ས་སྐྱར་ས་པཎ་ལ་རྣམ་འགྲེལ་གསན་ནས་དེར་བཤད་པ་མཛད་པས་མཁས་པ་ཆེན་པོ་ཞང་མདོ་སྡེ་དཔལ་ལ་སོགས་པའི་སློབ་མ་མང་དུ་བྱུང་ཞིང༌། དིང་སང་གི་བར་དུ་རྣམ་འགྲེལ་དར་བའང་པཎ་ཆེན་དང་ཁོང་རྣམ་གཉིས་ཀྱི་དྲིན་ཡིན། གསང་ཕུ་བ་རྣམས་ཀྱང་ཁོ་བོ་གཞོན་པའི་དུས་ན་རྣམ་ངེས་ཀྱི་བདག་པོ་མཛད་པ་ལས། དིང་སང་ནི་རྣམ་འགྲེལ་བར་གྱུར་ཏོ། །བོ་དོང་རིན་རྩེས་བྲག་རམ་དུ་བཤད་གྲྭ་བཙུགས། སློབ་དཔོན་དེར་འོང༌། དབུ་མ་པ་ཤེར་འབུམ། བུ་སྟོན་གྲགས་སེང་ལ་སོགས་པའི་མཁས་པ་མང་དུ་ཐོན་ནོ། ། འཇམ་དབྱངས་གསར་མས་ནི་སྐྱང་འདུར་དུ་བཤད་པའི་གྲྭ་བཙུགས་པས་གྲྭ་པ་མང་དུ་ཐོན། ཀུན་མཁྱེན་ཆེས་སྐུ་འོད་ཟེར་ཞེས་གྲགས་པའང་ཁོང་གི་སློབ་མ་ཡིན། སྐུ་ཚེའི་སྨད་ལ་བཤད་གྲྭ་དང་སྒོམ་གྲྭ་གཉིས་སུ་མཛད། སྐབས་ཤེད་དུ་རི་བོ་རྩེ་ལྔར་ཡང་བྱོན་ནས་སླར་བོད་དུ་བྱོན། ཕར་ཕྱིན་དང་རྣམ་ངེས་ལ་ཊཱི་ཀ་ཡང་མཛད་སྣང༌། སྔ་སྒྲོས་ཕྱི་སྒྲོས་ཅུང་ཟད་མི་མཐུན་པར་བྱུང་བ་ལ། སློབ་མས་དེ་སྐད་ཞུས་པས། ཏིང་ངེ་འཛིན་ལ་སྙོམས་པར་འཇུག་ལུགས་མི་མཐུན་པ་རེ་ལ་བརྟེན་ནས་བྱུང་བ་ཡིན་གསུང་ཞིང༌། ཕྱིས་ནི་དུས་ཀྱི་འཁོར་ལོ་བའི་དེད་དཔོན་ཆེན་པོ་མཛད་པས། རོང་པ་རྒྭ་ལོ་ཡང་ཁོང་གི་སློབ་མར་གྱུར། སྐྱེལ་ནག་གྲགས་སེང་ལ་འཆིམས་ཆེན་མོས་ལྐོག་ཏུ་ཞལ་བརྡ་མཛད་ནས་སྣར་ཐང་དུ་བཤད་ཉན་བཙུགས་པས། བཀའ་གདམས་པ་རྣམས་དེ་ལ་མ་དགའ་བས་ཆད་པ་གཅོད་ཟེར་བ་ལ། སྐྱེལ་ནག་གིས་འཆིམས་ཆེན་མོ་ལ་འདིར་བཤད་པ་རང་མི་ཚུགས་པ་འདྲ་ཞུས་པས། འཆིམས་ཀྱི་ཞལ་ནས། ངས་ཇ་མང་དུ་བྱིན་གྱིས། ཆད་པའི་ཇ་ལན་གསུམ་ཙམ་དུ་བསྐོལ་ལ། མང་ཇ་གསུམ་པའི་སྟེང་དུ་ཆད་པ་ནི་ཕུལ་ཡོད། ད་བགྲོ་གླེང་བྱེད་ཟེར་བ་གྱིས་ལ་བགྲོ་གླེང་གྱིས་ཞེས་ལྐོག་ཏུ་ཞལ་བརྡ་མཛད། དེ་ལྟར་བྱས་པས་བཤད་པ་ཡང་ལེགས་པར་ཚུགས་ཏེ། སྐྱི་སྟོན་གྲགས་འབུམ་དང༌། ཆུ་མིག་པ་སེང་གེ་དཔལ་ལ་སོགས་པ་མཁས་པ་མང་དུ་ཐོན། བཅོམ་ལྡན་རིགས་པའི་རལ་གྲི་དེ། ཡུལ་ཕུ་ཐང་བ་ཡིན་པ་ཞིག་བསམ་ཡས་མཆོད་རྟེན་དཀར་པོ་བའི་བཙུན་པ་བྱས། དགའ་བ་གདོང་དུ་དབྱར་ཉི་མ་བརྩོན་འགྲུས་ལ་ཕར་ཕྱིན་སློབ་ཀྱི་ཡོད་པའི་ཚེ་ནད་ཀྱི་རྣམ་པར་རྟོག་པ་ཞིག་བྱུང་ནས། སྣར་ཐང་སྐྱོ་སྟོན་པ་ལ་ཁམས་འཆོས་སུ་འོངས། སྐྱོ་སྟོན་པ་དེ་ནི་ཕྱག་ན་རྡོ་རྗེ་ལ་ཉི་མ་མིག་གིས་མི་མཐོང་བའི་བསྙེན་པ་ལོ་བཅུ་གཅིག་ཏུ་མཛད་པ་ཞིག་ཡིན། བཅོམ་རལ་གྱིས་སྣར་ཐང་གི་ཐེམ་པ་ལ་ཞབས་བཞག་པ་དབུ་ལ་ཉི་མ་ཤར་བ། སྣར་ཐང་གི་ཚོགས་དུང་འབུད་པ་རྣམས་དུས་མཚུངས་སུ་བྱུང་བས་རྟེན་འབྲེལ་བཟང་བར་ཡང་གོ །དེར་སྐྱོ་སྟོན་པས་ཁྱེད་ཀྱི་ནད་འདི་ལ་སྟུགས་པོ་མི་དགོས། ཁྱེད་རང་རྣམ་ངེས་ཀྱི་གཞུང་དེ་གྲོག་སུལ་ཕ་གིར་སྐྱོངས་དང་གསུང་བས། སྣར་ཐང་ཕྱིའི་གྲོག་ཕུག་ཤིག་ཏུ་རྣམ་ངེས་ཚར་སྟོང་བཤད། དེས་མཛེ་ཡུལ་བུད། དེ་ནས་སྣར་ཐང་གི་ཆོས་གྲྭར་བཞུགས། སྦྱངས་པ་མཛད་ཅིང་མི་གཡོ་བའི་བསྙེན་པ་ཡང་དུང་ཕྱུར་བཅུ་གསུམ་དུ་བསྐྱལ་བས་ཤེས་རབ་ཀྱི་ནམ་ལངས། ཆོས་སྐྱོང་ཞལ་བཞི་པས་ཀྱང་ཞབས་ཏོག་བསྒྲུབས་ཏེ་བཤད་ཉན་མཛད་པས། སློབ་མ་ཤིན་ཏུ་མཁས་པ་མང་བར་བྱུང་ཞིང༌། སྡེ་སྣོད་འཛིན་པ་སུམ་གཉིས་སྣར་ཐང་དུ་འདུས་པར་གྲགས། མཁས་པ་ཆེན་པོ་འཇམ་པའི་དབྱངས་ཀྱང་ཁོང་གི་སློབ་མ་ཡིན་པ་ལས་རེ་ཤིག་ཆོས་བར་སར་འདྲེ་རྫུ་བྱས་ནས་སློབ་དཔོན་ལ་བསྡིགས་བསྐུར་བས། ཤིན་ཏུ་བཀའ་བཀྱོན་ནས་དྲུང་དུ་འདུག་དབང་མ་བྱུང་བས་ས་སྐྱར་བཞུགས་པས། ཧོར་གྱིས་གདན་དྲངས་ནས་བྷཱུ་ཡན་དུ་རྒྱལ་པོའི་མཆོད་གནས་མཛད། དེར་ཚད་མ་རྣམ་འགྲེལ་གྱི་ཊཱི་ཀ་བསྡུས་པ་དང་བཅས་པ་བརྩམས། གསེར་ཡིག་པ་རྣམས་ལ་བཅོམ་ལྡན་པའི་དྲུང་དུ་འབུལ་བར་ཅི་ཐེངས་བྱས་ཀྱང་མཉེས་པ་ཙམ་མ་བྱུང༌། མཐར་སྣག་ཚ་སྒམ་ཆུང་གང་བསྐུར་བས་ཤིན་ཏུ་མཉེས། བཅོམ་ལྡན་པས་བསྟན་བཅོས་ཀྱང་པུ་སྟི་བཅུ་དྲུག་ཙམ་བརྩམས། མཁས་པ་ཆེན་པོ་དབུས་པ་བློ་གསལ་ཞེས་གྲགས་དེ་ཡང༌། བཅོམ་རལ་དང་བཙུན་པ་འཇམ་དབྱངས་གཉིས་ཀའི་སློབ་མ་ཡིན། བཅོམ་རལ་གྱིས་བདེ་བར་གཤེགས་པའི་བཀའ་རྣམས་ཀྱི་བམ་ཚད་དང་འགྱུར་བྱང་སོགས་ལའང་ངེས་ངེས་མཛད། བསྟན་བཅོས་རྣམས་ཀྱང་སོ་སོར་ཕྱེ་ནས་ཚན་ཚན་དུ་བསྡུ་བའི་བསྟན་བཅོས་བསྟན་པ་རྒྱས་པ་བྱ་བའང་མཛད། དེ་རྟིང་བཙུན་པ་འཇམ་དབྱངས་ཀྱིས་ཡོ་བྱད་ཚན་ཆེན་པོ་བསྐུར། དབུས་པ་བློ་གསལ་ལ་སོགས་པ་བཀའ་དང་བསྟན་བཅོས་འགྱུར་རོ་ཅོག་བཞེངས་ལ་དཔལ་སྣར་ཐང་གི་གཙུག་ལག་ཁང་དུ་བཞུགས་པར་གྱིས་ཤིག་ཅེས་ལན་བསྐུར་བ་བཞིན། དབུས་པ་བློ་གསལ་བྱང་ཆུབ་ཡེ་ཤེས་དང༌། ལོ་ཙཱ་བ་བསོད་ནམས་འོད་ཟེར་དང༌། རྒྱང་རོ་བྱང་ཆུབ་འབུམ་གསུམ་གྱིས་འབད་པ་ཆེན་པོས་བཀའ་འགྱུར་བསྟན་འགྱུར་གྱི་ཕྱི་མོ་བཙལ་ཞིང་ལེགས་པར་བཞེངས་ནས། འཇམ་ལྷ་ཁང་ཞེས་པའི་གཙུག་ལག་ཁང་དུ་བཞུགས་པ་ལས། གཞན་དུ་ཡང་མང་དུ་མཆེད་དེ། སྟོད་ཀྱི་གྲོམ་པ་ས་སྐྱ་དང༌། ཁབ་གུང་ཐང་ལ་སོགས་པར་མཆེད། སྨད་དུ་ཡང་འཚལ་གུང་ཐང་དུ་ཡང་ཚར་གསུམ། སྟག་ལུང་ཉེ་འཁོར་དང་བཅས་པར་ཡང་ཚར་གསུམ། བུ་སྟོན་རིན་པོ་ཆེས་སྣར་ཐང་ནས་བསྟན་འགྱུར་སྤྱན་དྲངས་ཏེ་ཟློས་པ་རྣམས་དོར། སྣར་ཐང་གི་དེ་དང་པོ་ཁོ་ན་ཡིན་པས་ཕྱི་མོ་ཅི་རྙེད་བསྡུས་པའི་ཕྱིར། གོ་རིམ་མེད་པ་ལ་གོ་རིམ་རྣམས་ལེགས་པར་བསྒྲིགས། ཆོས་ཀྱི་རྣམ་གྲངས་གསར་པ་སྟོང་ལྷག་ཙམ་བསྣན་ནས། ཞ་ལུའི་གཙུག་ལག་ཁང་ན་བཞུགས། དེ་ལ་ཕྱི་མོ་བགྱིས་ཏེ་གཞིས་ཁ་རིན་སྤུངས་སུ་སློབ་དཔོན་ནམ་མཁའ་རྒྱལ་མཚན་པས་བཞེངས། རྩེས་ཐང་གི་ཆོས་གྲྭར་བཞུགས། དེ་ལ་ཕྱི་མོ་བགྱིས་ཏེ་གོང་དཀར་དང༌། གདན་ས་ཐེལ་ན་ཡང་བཞུགས། ཕྱིས་ནི་ཁམས་པ་རྣམས་ཀྱིས་སོ་སོར་བཞེངས་ཏེ་ཁམས་སུ་ཁྱེར་བ་དང༌། དེ་རྣམས་ཉིད་ལ་ཕྱི་མོ་བྱས་ནས་ཁམས་ཉིད་དུ་བཞེངས་པ་དང༌། ཆོས་རྗེ་མཐོང་བ་དོན་ལྡན་པས་བཞེངས་པ་དང༌། དབུས་སུ་དུ་དབེན་ཤ་བས་བཞེངས་པ་དང༌། འཚུར་ཕུར་ན་ཡང་ཆོས་རྗེ་རང་བྱུང་བས་རིན་པོ་ཆེ་ལས་བཞེངས་པ་དང༌། བྱམས་པ་གླིང་དུ་ཡར་རྒྱབ་དཔོན་ཆེན་དགེ་བསྙེན་པས་བཞེངས་པ་དང༌། གཟི་ཀུན་སྤངས་པས་པུ་སྟི་བརྒྱ་བརྒྱད་ཅུ་ཙམ་ཞིག་བཞེངས་པ་དང༌། སྟག་རྩེ་བས་ཀྱང་གཙུག་ལག་ཁང་བཟང་པོ་དང༌། བཀའ་འགྱུར་བསྟན་འགྱུར་སྔར་གྱི་སྟེང་དུ། དུས་ཕྱིས་ཕྱི་མོ་རྙེད་པ་མང་པོ་དང་བཅས་ཏེ་བཞེངས་པའི་བར་བགྲང་བ་ལས་འདས་པ་ཞིག་བྱུང་བ་རྣམས་ཀྱང༌། བཅོམ་ལྡན་རིགས་པའི་རལ་གྲིའི་སློབ་མ་བཙུན་པ་འཇམ་པའི་དབྱངས་ཀྱི་མཐུ་ལས་བྱུང་བ་ཡིན་ཏེ། འདི་རྣམས་ཀྱང་མཐར་གཏུགས་ན་རྔོག་ལོ་ཙཱ་བའི་བཀའ་དྲིན་དང༌། དེ་ཡང་ཁ་ཆེའི་མཁས་པ་རྣམས་ཀྱི་བཀའ་དྲིན་དང༌། མཐར་སངས་རྒྱས་རྣམས་ཀྱི་བཀའ་དྲིན་དུ་གྱུར་པའོ། །དིང་སང་མཁས་པ་ཤེས་རབ་སེང་གེ་དང་དེའི་སློབ་མ་མཁས་པ་ཆེན་པོ་དགེ་འདུན་གྲུབ་ཀྱིས་བཀྲ་ཤིས་ལྷུན་པོའི་གཙུག་ལག་ཁང་དང་ལྷ་ཆེན་པོ་བཞེངས། དགེ་འདུན་མང་དུ་བསྡུས་ནས་བཤད་པ་དང་ཉན་པ་འཕེལ་བར་བྱུང་བའང༌། ཐ་སྙད་དུ་རི་བོ་དགེ་ལྡན་གྱི་ཡན་ལག་ཏུ་གྲགས་པ་ཡང༌། དོན་དུ་ན་དཔོན་སློབ་གཉིས་པོ་དེ་སྣར་ཐང་པའི་དགེ་བཤེས་ཡིན་ནོ། །ཡང་རྩེས་ཐང་གི་ཆེན་པོ་བྱང་ཆུབ་རིན་ཆེན་གྱི་སྲས། ངོ་ལེན་རང་གི་ཉེ་གནས་གཡག་ཡུ་ཞེས་པ་ལ་བཅོལ་བས། གཡག་ཕྲུག་སངས་རྒྱས་དཔལ་ཞེས་གྲགས་པ་དེའི་རྩ་བའི་གྲྭ་ས་ནི་གསང་ཕུ་བ་ཡིན། དེར་བུ་ཊཱི་ཀ་ལ་མང་དུ་སྦྱངས། ཐུགས་ལ་བཀའ་བསྟན་བཅོས་ཀྱིས་གཙོ་བྱས་པའི་གསུང་རབ་བཞུགས་པ་ཁོང་ལས་མང་བ་མེད་ཅེས་གྲགས་པ་དེས། ས་སྐྱ་དགའ་ལྡན་གྱི་བདག་པོ་མཛད། དབུས་གཙང་ཡར་མར་དུ་བཤད་ཉན་མཛད་པས་ཕ་རོལ་ཏུ་ཕྱིན་པའི་བསྟན་པ་ཤིན་ཏུ་དར་བ་མཛད་དེ། ཕ་རོལ་དུ་ཕྱིན་པ་ལ་ཊཱི་ཀ་ཡང་རབ་འབྲིང་མང་པོ་བརྩམས། རྣམ་འགྲེལ་དང་དབུ་མ་ལ་སོགས་པའི་བཤད་པ་ཡང་མཛད་དེ། མཐར་གདུང་སྦྱངས་པ་ན་ལྷ་སྐུ་དང་རིང་བསྲེལ་འབའ་ཞིག་ཏུ་གྱུར། དེའི་ཐུགས་ཀྱི་སྲས་རོང་སྟོན་སྨྲ་བའི་སེང་གེ་ཆེན་པོ་ནི། རྒྱལ་མོ་རོང་ནས་གཞོན་ནུ་ལ་གསང་ཕུ་ནེའུ་ཐོག་ཏུ་ཕེབས། བརྩོན་པ་དང་སྐལ་བ་གཉིས་ཀ་ཕུན་སུམ་ཚོགས་པས་དགུང་ལོ་ཉི་ཤུ་ཙམ་བཞེས་པ་ན། བསྟན་བཅོས་ཆེན་པོ་ལ་ཊཱི་ཀ་བྱ་བར་ནུས་པའི་དགེ་བཤེས་ཆེན་པོར་གྱུར། དབུས་དང་ལས་སྟོད་ཕྱིན་གྱི་ས་སྟོད་སྨད་རྣམས་སུ་ཆོས་པར་མཛད་ཅིང༌། བཤད་པ་རྒྱ་ཆེན་པོ་མཛད་པ་ལ་བརྟེན་ནས་མཁས་པའི་སློབ་མ་མང་དུ་བྱུང་ལ། འགྲེལ་པ་དོན་གསལ་ལ་ཊཱི་ཀ་མཛད་པ་དང༌། འབུམ་ལ་ཡང་འབུམ་ཊཱིཀ་ཆེན་མོ་མཛད་པ་ལ་སོགས་པས་བསྟན་པའི་བྱ་བ་རྒྱ་ཆེར་མཛད་དེ། ཕྱི་མའི་དུས་སུ་འཆད་ཉན་གྱིས་ཕན་བཏགས་པ་རྣམས་ཀྱི་མཆོག་ཡིན་ནོ། །དེའི་སློབ་མ་ཆོས་སྨྲ་བ་ཆེན་པོ་སངས་རྒྱས་འཕེལ་གྱིས་རིན་སྤུངས་པས་སྦྱིན་བདག་མཛད་ནས། འབྲས་ཡུལ་དུ་ཆོས་གྲྭ་བསྐྱངས་པས་ཀྱང་བློ་གསལ་མང་པོའི་མིག་ཕྱེ་སྟེ། བསྟན་པ་གསལ་བར་བྱསསོ། ། ཡང་གཞིས་ཁ་རིན་སྤུངས་པས་བྱམས་ཆེན་དུ་ཆོས་སྡེ་ཆེན་པོ་བཏབ། བྱང་ཆུབ་སེམས་དཔའ་རྒྱལ་བ་མཆོག་གིས་ལོ་ཤས་བཤད་པ་མཛད། མཁན་ཆེན་སངས་རྒྱས་དཔལ་བའི་བགྲོས་རྣམས་བཙུགས། དེ་རྗེས་སྐུ་སྐྱེ་བས་གདན་ས་མཛད་ཅིང༌། རྗེ་བཙུན་བྱམས་པའི་སྐུ་ཆེན་པོ་རྒྱན་ཕུན་སུམ་ཚོགས་པ་དང་བཅས་པ་ཡང་བཞེངས། ཁོང་གཤེགས་རྗེས་སུ་ཆོས་སྨྲ་བ་ཆེན་པོ་སངས་རྒྱས་འཕེལ་གྱིས་གདན་ས་མཛད་དེ། ད་ལྟ་ཆོས་ཀྱི་འཁོར་ལོ་སྐོར་བཞིན་པའོ། ། ཡང་རྗེ་བཙུན་རེད་མདའ་བས་མཁས་པ་ཆེན་པོ་ཉ་དབོན་ཀུན་དགའ་ལ་བརྟེན་ནས་ཕ་རོལ་ཏུ་ཕྱིན་པ་ལེགས་པར་བསླབས། ཕྱིས་སློབ་མ་རྣམས་ཀྱིས་བསྐུལ་ནས་འགྲེལ་བ་དོན་གསལ་གྱི་ཊཱི་ཀ་ཡང་མཛད། རྗེ་ཙོང་ཁ་པ་ཆེན་པོས་ཀྱང་རྗེ་བཙུན་རེད་མདའ་བ་ལས་གསན་ཏེ། དུས་ཕྱིས་བྱ་བྲལ་ལ་མ་བྱོན་པའི་གོང་དུ་ལེགས་བཤད་གསེར་ཕྲེང་ཞེས་བྱ་བའི་ཊཱི་ཀ་ཆེན་མོ་དེ་མཛད། དེ་འཕྲལ་དུ་བྱ་བྲལ་ལ་བྱོན་པས་དེའི་བཤད་རྒྱུད་འཛིན་པ་ནི་ཆེར་མ་བྱུང༌། དུས་ཕྱིས་རྒྱལ་ཚབ་རིན་པོ་ཆེ་དར་མ་རིན་ཆེན་པས་འགྲེལ་བ་དོན་གསལ་ལ་ཊཱི་ཀ་མཛད་པ་ནི་དིང་སང་དར་ཞིང་གཞན་ལ་ཕན་པ་ཆེན་པོར་གྱུར་ཏོ། །གཉལ་ཞིག་གི་སློབ་མ་རྒྱ་འཆིང་རུ་བས་བདེ་བ་ཅན་བཏབ། དེ་རྗེས་ཁོང་གི་དབོན་པོ་སངས་རྒྱས་དཔལ་ལ་སོགས་པས་ཆོས་བཤད། དེ་རྗེས་གཉགས་གྲགས་ཚུལ། རྒྱ་སྟོན་བསོད་རིན། དགེ་བྲག་པ། སྙེ་ཐང་པ་བཀྲ་ཤིས་སེང་གེ སློབ་དཔོན་བློ་རིན། ཡང་སློབ་དཔོན་བཀྲ་ཤིས་སེང་གེ འཇམ་རིན། སེང་གྲགས། དགེ་གོང་བ་དར་མ་སེང་གེ ཚུལ་རྒྱམ་པ། དབུ་རྒྱན་པ་ལ་སོགས་པ་རྣམས་བྱོན་ནོ། །འདི་དག་ནི་གླིང་སྟོད་པའི་ལག་ཡིན་ནོ། ། སློབ་དཔོན་ཤཱཀ་གཞོན་གྱི་བདག་རྐྱེན་འཚལ་བ་སྨོན་ལམ་པ་ལ་སོགས་པས་མཛད་ནས་འཚལ་གུང་ཐང་དུ་བཤད་གྲྭ་བཙུགས། སློབ་དཔོན་ཤཱཀ་གཞོན་པ་ནེའུ་ཐོག་གི་གདན་སར་བྱོན་རྟིང་ཆོས་འཁོར་གླིང་གི་གདན་ས་ལ་སློབ་དཔོན་དོན་གྲུབ་དཔལ་བསྐོས། དེ་རྗེས་བློ་བཟངས༌། བསོད་ནམས་དཔལ། བྱམས་པ། ཀུན་བཟངས་པ་རྣམས་བྱོན་ཏེ། གླིང་སྨད་པའི་ལག་ཡིན་ནོ། །དེ་རྣམས་ནི་རགས་པ་ཙམ་ཞིག་སྨོས་པ་ཡིན་གྱི། སྡེ་ཆུང་དང་དགོན་གནས་སོ་སོར་གཞུང་བཤད་བྱེད་པ་རྣམས་ཀྱང་རྔོག་ལོ་ཙཱ་བའི་བཀའ་དྲིན་ལས་ཡིན་ཏེ། རྔོག་བྱང་ཆུབ་སེམས་དཔའ་ཆེན་པོའི་ཕྲིན་ལས་ཀྱི་རིམ་པ་རགས་པ་ཙམ་ཞིག་བསྟན་པ་ཡིན་ནོ། །རྔོག་ལོ་ཙཱ་བ་བརྒྱུད་པ་དང་བཅས་པའི་སྐབསསོ། ། ༦.༢ པ་ཚབ་བརྒྱུད་པ་དང་བཅས་པའི་སྐབས། ད་ནི་ཐེག་པ་ཆེན་པོ་དབུ་མའི་བཤད་པ་ཇི་ལྟར་བྱུང་བ་བརྗོད་པར་བྱ་སྟེ། དེ་ཡང་ལོ་ཙཱ་བ་ཆེན་པོ་བློ་ལྡན་ཤེས་རབ་སློབ་བརྒྱུད་དང་བཅས་པས་ཤེས་རབ་སྒྲོན་མ་གཙོ་བོར་གྱུར་པའི་གཞུང་རྣམས་ལ་བཤད་པ་བྱས་པའི་ཚུལ་ནི་བཤད་ཟིན་ལ། ལོ་ཙཱ་བ་སྤ་ཚབ་ཉི་མ་གྲགས་ལ་བརྟེན་ནས། སློབ་དཔོན་ཟླ་བ་གྲགས་པའི་གཞུང་གི་བཤད་པ་ཇི་ལྟར་བྱུང་བ་ལ། སྤ་ཚབ་ཉི་མ་གྲགས་པ་ནི། འཕན་ཡུལ་ན་སྤ་ཚབ་སྟོད་སྨད་གཉིས་ཡོད་པའི་སྟོད་པ། གཞོན་པའི་དུས་སུ་ཁ་ཆེར་བྱོན་ཏེ། སཛྫཱ་ནའི་སྲས་གཉིས་ལ་སོགས་པའི་པཎྚི་ཏ་མང་པོ་ལ་ཆོས་གསན་ཞིང༌། ལོ་ཉི་ཤུ་རྩ་གསུམ་དུ་སྦྱངས་པ་མཛད་ནས་བོད་དུ་ཕེབས་པའི་ཚེ། སྤུ་ཧྲངས་པའི་དགེ་འདུན་སྤྱིས་གཡུ་བོ་ཆེ་ཕག་སྐུར་ཟེར་བ་ཞིག་ཕུལ་ནས། མཛོད་ཀྱི་འགྲེལ་བཤད་གང་བ་སྤེལ་གྱིས་མཛད་པ་དེ་བསྒྱུར་བར་ཞུས་པས་ལེགས་པར་བསྒྱུར། འཕན་ཡུལ་དུ་ཕེབས་དུས་གདུལ་བྱ་ཧ་ཅང་མི་ཆེ་བ་ལ། དགེ་བའི་བཤེས་གཉེན་ཤར་པ་བས་རང་གི་གྲྭ་པ་མང་པོ་ཁོང་ལ་དབུ་མ་སློབ་ཏུ་བཏང་བས། དེ་ནས་དབུ་མའི་འཆད་ཉན་ལེགས་པར་ཚུགས་ཏེ་གྲྭ་པ་མང་དུ་བསྐྱངས། རྩ་འཇུག་བཞི་གསུམ། རིགས་པ་དྲུག་ཅུ་པ་རྣམས་ཀྱི་སློབ་དཔོན་ཟླ་བས་མཛད་པའི་འགྲེལ་པ་རྣམས་ལེགས་པར་བསྒྱུར་ཞིང༌། ཕྱིས་ར་མོ་ཆེར་པཎྚི་ཏ་ཀ་ན་ཀ་ཝརྨ་དང་ལྷན་ཅིག་ཏུ་ཡུལ་དབུས་ཀྱི་དཔེ་དང་མཐུན་པར་ཡང་བཅོས། སྟོང་ཉིད་བདུན་ཅུ་པ་ལ་སློབ་དཔོན་ཟླ་བས་མཛད་པའི་འགྲེལ་པ་ཆེན་པོ་དེ། ཨ་བྷ་ཡ་དང་སྣུར་དྷརྨ་གྲགས་ཀྱིས་བསྒྱུར་པ་ལས། སྤ་ཚབ་ཀྱིས་པཎྚིཏ་མུ་དི་ཏ་དང་ལྷན་ཅིག་ཏུ་འགྲེལ་པ་དེའི་སྟོད་ནས་བམ་པོ་གཉིས་ལྷག་ཙམ་གྱི་འགྱུར་བཅོས། གསང་བ་འདུས་པའི་རྒྱ་ཆེར་འགྲེལ་པ་སྒྲོན་མ་གསལ་བ་ལ། སྒྱུར་བྱེད་བཟང་བར་གྲགས་པ་རིན་ཆེན་བཟང་པོ་ལྟས། བསྒྱུར་ཞུས་གཏན་ལ་ཕབ་པར་རློམ་ཡང་ཇི་ལྟ་བཞིན་མིན་པར་མཐོང་ནས་ཉི་མ་གྲགས་ཀྱིས་ལེགས་པར་བསྒྱུར་བའི། ཞེས་བྱ་བ་ལ་སོགས་པ་གསུངས་ཤིང་འགྱུར་བཅོས་ཡང་དག་པ་ཞིག་མཛད། འདུས་པའི་སྐོར་གྱི་ཕྲན་མང་པོ་ཡང་བསྒྱུར་ཞིང༌། འདུས་པའི་འཆད་ཉན་ཀྱང་མཛད། སློབ་མ་རྣམས་ཀྱི་ནང་ནས་གཙང་པ་སར་སྤོས། རྨ་བྱ་བྱང་ཆུབ་ཡེ་ཤེས། དར་ཡོན་ཏན་གྲགས། ཞང་ཐང་སག་པ་ཡེ་ཤེས་འབྱུང་གནས་རྣམས་ལ་སྤ་ཚབ་ཀྱི་བུ་བཞི་ཞེས་གྲགས། དེ་རྣམས་ལ་བརྟེན་ནས་དབུས་གཙང་དུ་དབུ་མའི་བཤད་པ་དང༌། བྱེ་བྲག་ཏུ་སློབ་དཔོན་ཕྱྭ་པའི་སེང་ཆེན་རྨ་བྱ་བྱང་བརྩོན་གྱིས་སྤ་ཚབ་ལ་དབུ་མ་དང་འདུས་པ་གཉིས་ཀ་གསན་ཏེ། ཡར་ཀླུངས་ཀྱི་སྟོད་སྨད་དུ་ཆོས་གཞི་སྤོས་ཤིང་དབུ་མའི་བཤད་པ་ཡུན་རིང་དུ་མཛད། བཙན་ཐང་བ་རྒྱལ་བ་དཔལ་ལ་སོགས་པའི་སློབ་མ་མང་པོ་བྱུང་ཞིང་དབུ་མ་ཤིན་ཏུ་དར་བར་མཛད། རྨ་བྱ་བྱང་བརྩོན་ནུ་ཁུ་ལོ་ཙཱ་བ་མདོ་སྡེ་འབར་དང༌། ཁ་ཆེ་ཛ་ཡ་ཨཱ་ནནྡ་གཉིས་ཀའི་སློབ་མ་སྟེ། ཛ་ཡ་ཨཱ་ནནྡས་མཛད་པའི་རྟོག་གེ་ཐོ་བ་ལ་ཡང་ཊཱི་ཀ་མཛད། རྩ་བ་ཤེས་རབ་ཀྱི་ཊཱི་ཀ ཚིག་གསལ་གྱི་སྟོང་ཐུན་ལ་ཊཱི་ཀ འཇུག་འགྲེལ་གྱི་བསྡུས་དོན་དང་མཆན། དབུ་མའི་བསྡུས་པ་མཛད་པ་རྣམས་ནི་མཐོང༌། གཞན་ཡང་དབུ་མའི་སྐོར་ལ་ཡིག་ཆ་མང་དུ་མཛད་པ་འདྲའོ། ། ཞང་ཐང་སག་པས་ནི། ཐང་སག་བཏབ་ནས་དབུ་མའི་འཆད་ཉན་ལེགས་པར་མཛད་དེ། ཁོང་གིས་མཛད་པའི་འཇུག་པའི་ཊཱི་ཀ རིགས་པ་དྲུག་ཅུ་པའི་ཊཱི་ཀ།བཞི་བརྒྱ་པའི་ཊཱི་ཀ རིན་ཆེན་ཕྲེང་བའི་ཊཱི་ཀ་རྣམས་མཐོང་སྟེ། དེ་དག་ལས་གཞན་པ་ཡང་མཛད་པ་འདྲ་འོ། །ཐང་སག་ཏུ་ནི་དིང་སང་གི་བར་དུ་ཁོང་ལ་བརྟེན་ནས་དབུ་མའི་བཤད་པ་རྒྱུན་མ་ཆད་པར་བྱུང༌། དབུས་གཙང་གི་དགེ་བཤེས་བཟང་པོ་མང་པོས་ཀྱང་དེར་གཏུགས་ཏེ། དབུ་མ་ལ་ཕན་པ་ཆེའོ། །ཞང་ཐང་སག་པའི་རྗེས་སུ་འབྲོམ་སྟོན། དབང་ཕྱུག་གྲགས་པ། སློབ་དཔོན་ཤེས་རབ་རྡོ་རྗེ། སློབ་དཔོན་སྟོན་ཚུལ་དང་གྲགས་ལྡན་ཏེ་སྐུ་མཆེད་གཉིས། ལུ་དབོན་སུ་ཁ་དེ་བ། སློབ་དཔོན་ཇོ་བཙུན། བླ་མ་དབུ་ར་བ། སློབ་དཔོན་སྟོན་པ་ཤེས་རབ་དཔལ། སློབ་དཔོན་དར་མ་ཤེས་རབ། བང་སྟོན་ཤེས་རབ་རིན་ཆེན། རྗེ་བཙུན་སྟོན་པ་བསོད་ནམས་སེང་གེ ཕག་སྟོན་བསམ་གཏན་བཟང་པོ། བང་སྟོན་གཞོན་ནུ་བསམ་གཏན། སློབ་དཔོན་ཐང་ནག་པ། སློབ་དཔོན་བཀྲ་ཤིས་སེང་གེ རྟ་པ་གཞོན་ནུ་བཟང་པོ། གསས་ཁང་བ་སློབ་དཔོན་ཆོས་གྲགས། ཐང་སག་པ་བསོད་ནམས་རྒྱལ་མཚན། རྩེ་བ་ཀུན་དགའ་གཞོན་ནུ། སློབ་དཔོན་ཤཱཀྱ་གཞོན་ནུ། ཀུན་སྤངས་གཞོན་ནུ་རྒྱལ་མཚན། དམར་སྟོན་གཞོན་ནུ་རྒྱལ་མཚན། སློབ་དཔོན་ཚུལ་ཁྲིམས་དཔལ་བ། གྲགས་པ་རྒྱལ་མཚན། སློབ་དཔོན་རིན་ཆེན་རྒྱ་མཚོ། གདན་ས་བ་བློ་གྲོས་དཔལ་རིན་པའི་བར་དུ་ཚིག་གསལ་འཇུག་གི་འགྲེལ་ཆེན་གཉིས་པོ་ལ་གཞུང་དུ་བྱས་ནས་བཤད་པ་མཛད་པ་ཡིན་ནོ། །ཐང་སག་པ་རྣམས་རང་གི་རྒྱ་གར་བའི་བརྒྱུད་པ་བརྗོད་པ་ན། ཐུབ་པའི་དབང་པོ། མཁན་པོ་སྒྲ་གཅན་ཟིན། ཀླུ་སྒྲུབ། ཟླ་བ་གྲགས་པ། མཉྫུ་ཀཱིརྟཱི། དེ་བ་ཙནྡྲ། བྲམ་ཟེ་རིན་ཆེན་རྡོ་རྗེ། བ་ར་ཧི་ཏ། ཧ་སུ་མ་ཏི། སྤ་ཚབ་ལོ་ཙཱ་བ་ཞེས་འཆད་དོ། །སྤ་ཚབ་བརྒྱུད་པ་དང་བཅས་པའི་སྐབསསོ། ། ༦.༣ མངོན་པའི་བརྒྱུད་པའི་སྐབས། གངས་ཅན་གྱི་ཁྲོད་དུ་མངོན་པ་ཀུན་ལས་བཏུས་ཀྱི་བཤད་པ་རྒྱུན་ཆགས་སུ་བྱུང་བའི་བརྒྱུད་པ་ནི་སངས་རྒྱས་བྱམས་པ། ཐོགས་མེད། དབྱིག་གཉེན། བློ་བརྟན། གང་སྤེལ། ཁ་ཆེ་ཛི་ན་མི་ཏྲ། ཀ་ཅོག་ ཞང་གསུམ། དེས་ལྷ་ལུང་དཔལ་གྱི་རྡོ་རྗེ། ནམ་ནང་ཟླ་བའི་རྡོ་རྗེ། དབས་རྒྱལ་བ་ཡེ་ཤེས་གསུམ་ལ་བཤད། དང་པོ་གཉིས་ཀྱིས་བསྒོམས་པས་གྲུབ་པ་ཐོབ། དབས་དབུས་སུ་འཁྲུག་པ་བྱུང་ནས་ཁམས་སུ་གཤེགས། དེ་ལ་གྲུམ་རྒྱལ་བའི་ཡེ་ཤེས། དེ་ནས་གྲུ་མཆོག་གི་ཡེ་ཤེས། སེ་བཙུན། གར་མི་ཡོན་ཏན་གཡུང་དྲུང༌། ཁུ་སྟོན་བརྩོན་འགྲུས་གཡུང་དྲུང༌། རྭ་ཁྲི་བཟང་འབར། རྒྱ་ཚུལ་ལེ། ལི་བདུད་རྩི་གྲགས་རྣམས་བྱུང་བ་ལས། རྭ་ཁྲི་བཟངས་ལ་བྲང་ཏི་དར་མ་སྙིང་པོས་གསན། བྲང་ཏི་ནི་སློབ་མ་ཤིན་ཏུ་མང་སྟེ། རྔོག་ལོ་ཙཱ་བ་ཆེན་པོ་པཎྚི་ཏ་འབུམ་ཕྲག་གསུམ་པ་མཇལ་བའི་ཕྱིར་འཁོར་དགེ་སློང་སུམ་བརྒྱ་དང་བཅས་ཏེ་བྱོན་པའི་ཚེ། ལོ་ཙཱ་བའི་དགེ་སློང་རེ་རེ་ལ་བྲང་ཏིས་ཁོང་རང་གི་སློབ་མ་དགེ་སློང་བཅུ་གསུམ་བཅུ་གསུམ་བསྙེན་བཀུར་བྱེད་དུ་བཅུག་ཅེས་གྲགས། བྲང་ཏི་ལ་ཀོ་བོ་ཡེ་ཤེས་འབྱུང་གནས། དེ་ལ་རོག་ཆོས་ཀྱི་བརྩོན་འགྲུས། འདི་ལ་བརྟེན་ནས་ཡར་ཀླུངས་སྟོད་སྨད་དུ་ཡང་མངོན་པ་ཀུན་ལས་བཏུས་ཀྱི་འཆད་ཉན་མང་དུ་བྱུང་སྟེ། འདིའི་སློབ་མ་ཡར་རྒྱལ་བའི་ཤེས་རབ་ཀྱིས་ཀྱང་ཀུན་ལས་བཏུས་ཀྱི་ཊཱི་ཀ་ཆེ་མོ་མཛད། རོག་ལ་ཏེ་ལུང་སེ་འབར། བྱ་སྡེར་བ། བྱེ་སྐྱིད་པ་སྤྱིན་པ་སེང་གེ སྐྱི་སྟོན་གྲགས་འབུམ། བཅོམ་ལྡན་རལ་གྲི་སྟེ། བྱེ་སྐྱིད་པ་ལ་ཀུན་མཁྱེན་ཆོས་སྐུ་འོད་ཟེར་གྱིས་ཀྱང་གསན། ཡང་བྲང་ཏི་ནས་འཆིམས་བརྩོན་སེང༌། རྒྱང་རོ་དར་མ་མགོན། མཆིམས་བརྩོན་རྒྱལ། ཤོང་བློ་བརྟན། ལོ་ཙཱ་བ་མཆོག་ལྡན། དཔང་ལོ་ཙཱ་བ། བྱང་རྩེ། ཉ་དབོན་པོ་ཀུན་དགའ་དཔལ། ཆོས་དཔལ་མགོན་པོ། བདག་ཉིད་ཆེན་པོ་བློ་གྲོས་རྒྱ་མཚོའི་བར་རོ། །ཡང་། ཀོ་བོ་ཡེ་ཤེས་འབྱུང་གནས། འབན། ཐོ་གར་བ་གཅམ་ལྡེ། འཇད་པ་བྱང་སྐྱབས། འཇད་པ་གཞོན་བྱང༌། འབྲིང་མཚམས་ཞང༌། བོ་དོང་རིན་རྩེ། ཁྲོ་ཕུ་རིན་པོ་ཆེ་བསོད་ནམས་སེང་གེ། ཚད་མའི་སྐྱེས་བུ། བུ་སྟོན་རིན་པོ་ཆེ། མཁན་ཆེན་དྷརྨ་ཤྲཱི། དེས་དབུས་སུ་སྡེ་སྣོད་འཛིན་པ་མང་པོ་ལ་གསུངསསོ། །བུ་སྟོན་རིན་པོ་ཆེ་ཡན་དུ་བརྒྱུད་པའི་བླ་མ་དེ་རྣམས་ཀྱིས་ཊཱི་ཀ་ཤིན་ཏུ་རྒྱས་པ་མཛད་པ་མང་པོ་སྣང་ལ། འབུམ་ཕྲག་གསུམ་པའི་གདན་ས་བོ་དོང་ན་བཞུགས་པའི་སྡེ་སྣོད་འཛིན་པ་ཕལ་ཆེར་ཆོས་འདི་ལ་མཁས་པར་མཛད་ལ། བོ་དོང་ཨེའི་བླ་མ་བརྒྱུད་རིམ་གྱི་ཡི་གེ་མ་རྙེད་ནའང༌། གྲྭ་ས་འདིར་ལུང་རིགས་མངོན་པ་དང་འདུལ་བ་སྒྲ་སྙན་དངགས་ལ་སོགས་པའི་ཡོན་ཏན་རྒྱ་ཆེན་པོ་དང་ལྡན་པ་མང་དུ་བྱུང་སྟེ། ཆོས་གྲྭ་འདི་ནི་ངོ་མཚར་བའི་གནསསོ། །མངོན་པ་མཛོད་འདི་བསྟན་པ་སྔ་དར་གྱི་དུས་སུ་འགྲེལ་བཤད་མང་པོ་དང་བཅས་པ་འགྱུར་ལ། བཤད་པ་ནི་པཎྚི་ཏ་སྨྲྀ་ཏི་ལས་བྱུང་བར་གྲགས་ཤིང༌། དབུས་གཙང་དུ་དར་རྒྱས་ཆེ་བར་གྱུར་ཀྱང་བརྒྱུད་རིམ་གྱི་ཡི་གེ་མ་རྙེད་དོ། །མངོན་པའི་བརྒྱུད་པའི་སྐབསསོ། ། ༦.༤ ཚད་མ་རྣམ་འགྲེལ་གྱི་བརྒྱུད་པའི་སྐབས། ཐུབ་པ། དགྲ་བཅོམ་ཆོས་སྐྱོབ། པཎ་ཆེན་མེ་ལྦཾ་ག །དབྱིག་གཉེན། ཕྱོགས་གླང༌། དབང་ཕྱུག་སྡེ། ཆོས་གྲགས། ལྷ་དབང་བློ། ཤཀྱ་བློ། དུལ་བ་ལྷ། ཆོས་གྲགས། ཤེར་འབྱུང༌། ཉི་མ་སྦས་པ། ཇ་མ་རི། ཛྙ་ན་ཤྲཱི་མི་ཏྲ། ཆོས་ཀྱི་མཆོག །ཨཱནནྡ། ཝཾ་ཀུ་པཎྚི་ཏ། ཁ་ཆེ་པཎ་ཆེན་ཤཱཀྱ་ཤྲཱི། ས་པཎ། འུ་ཡུག་པ། ཞང་བཙུན་མདོ་སྡེ་དཔལ། འཇམ་དབྱངས་སྐྱ་བོ། དཔལ་ལྡན་པ། འཇམ་དབྱངས་སྟོན་གཞོན། ནོར་བཟངས་དཔལ། གྲགས་རིན་པ། འཇམ་སྟོན་པ། ཆོས་སེང་པ། རྡོ་ཐོག་པ་ཆོས་ཀྱི་བཟང་པོ། མཁན་ཆེན་རིན་པོ་ཆེ་རྒྱལ་མཚན་བཟང་པོ། ཡང༌། ཆོས་སེང་བ་ལ་རྒྱལ་ལྷ་ཁང་བ་བསམ་གྲུབ་ཡེ་ཤེས། དེ་ལ་སློབ་དཔོན་བསམ་གྲུབ་བཟང་པོ་བ་རྣམས་ཏེ། འདི་རྣམ་འགྲེལ་བ་གཞན་རྣམས་ལ་མི་སྣང་བས། མཁན་ཆེན་རིན་པོ་ཆེ་རྒྱལ་མཚན་བཟང་པོས་འབད་པ་ཆེན་པོས་བཙལ་བས་རྙེད་པ་ཡིན་གསུང་སྟེ། ཚད་མ་རྣམ་འགྲེལ་གྱི་བརྒྱུད་པའོ། ། ༦.༥ བྱམས་ཆོས་བཙན་ལུགས་ཀྱི་སྐབས། བཅོམ་ལྡན་འདས་བྱམས་པའི་ཆོས་ལྔ་པོ་འདི་ལ། ལོ་ཙཱ་བ་ཆེན་པོ་བློ་ལྡན་ཤེས་རབ་དང་བཙན་ཁ་བོ་ཆེ་གཉིས་གསན་སའི་བླ་མ་སཛྫ་ནར་གཅིག་ཀྱང༌། གཞུང་གི་བཤད་པའི་ཚུལ་ནི་མི་འདྲ་བར་སྣང་སྟེ། དེ་ཡང་བཙན་ལུགས་ཀྱི་ལོ་རྒྱུས་ལ། ཐེག་པ་ཆེན་པོ་རྒྱུད་བླ་མ་དང་ཆོས་ཆོས་ཉིད་རྣམ་པར་འབྱེད་པ་གཉིས་པཎྚི་ཏ་གཞན་ལ་ཡང་མ་གྲགས། རྗེ་མེ་ཏྲི་བས་མཆོད་རྟེན་ཞིག་གི་སེར་ཁ་ནས་འོད་འབྱུང་གི་འདུག་པ་གཟིགས་པས་ཆོས་གཉིས་པོའི་དཔེ་བྱུང༌། དེ་ནས་རྗེ་བཙུན་མ་ཕམ་པ་ལ་གསོལ་བ་བཏབ་པས་སྤྲིན་གྱི་མཐོངས་སུ་བྱོན་ཏེ། དེ་གཉིས་ལེགས་པར་གནང༌། མེེ་ཏྲི་བས་པཎྚི་ཏ་དགའ་བའི་གྲགས་པ་ཞེས་བྱ་བ་ལ་བཤད། དགའ་བའི་གྲགས་པས་སྤྲང་པོའི་ཆ་བྱད་ཀྱིས་ཁ་ཆེར་བྱོན། ས་ཛྫ་ནས་དགའ་བའི་གྲགས་པ་ངོ་མཚར་ཅན་དུ་གཟིགས་ཏེ་བསྙེན་བཀུར་ནས་གཞུང་གཉིས་པོའི་བཤད་པ་ཞུས་ཤིང༌། དཔེ་ཡང་ཁ་ཡར་བྲིས་ནས་མཁས་པ་ཛྙཱ་ན་ཤྲཱི་ལ་སོགས་པ་ལ་ཕུལ། དེ་ཡང་བཙན་ཁ་བོ་ཆེ་དེ་གྲྭ་པ་མངོན་ཤེས་ཀྱི་མཁན་བུ་ཡིན་པས། ཁ་ཆེར་འབྱོན་ཁར་མཁན་པོ་ལ་གཏོར་མ་ཞུས་པས། མཁན་པོའི་ཞལ་ནས་ཁྱོད་ཁ་ཆེ་ནས་མ་འཁོར་བར་ལ་སོ་ན་བ་ཙམ་ཡང་མི་ཡོང་བར་ངས་ཁག་ཁུར་ཅིག་གསུང་ནས། ལྕགས་མོ་བྱ་ལོ་པ་ལོ་ལྔ་བཅུ་རྩ་དྲུག་བཞེས་པ་ཞིག་ཁ་ཆེར་ཕྱིན་པ་ཡིན་པས། སཛྫ་ན་ལ། ད་ང་རྒས་པས་ཆོས་མང་པོ་མི་ལོབས། བཅོམ་ལྡན་འདས་བྱམས་པའི་ཆོས་ལ་འཆི་ཆོས་བྱེད་པས་དེའི་བཤད་པ་ཡང་དག་པ་ཞིག་གནང་བར་ཞུ་ཞེས་ཞུས། སཛྫ་ནས་ལོ་ཙཱ་བ་གཟུ་དགའ་བའི་རྡོ་རྗེ་ལ་བཅོལ་ནས། བཙན་ཁ་བོ་ཆེ་ལ་གདམས་པ་དང་བཅས་པ་གནང་ཟེར། དེ་དུས་སུ་གཟུས་ཟིན་བྲིས་བྱས་པའི་རྒྱུད་བླ་མ་ལ་ཡིག་ཆ་ཡང་ཡོད་པར་འདུག །པདྨ་སེང་གེ་ཞེས་བྱ་བའི་ལོ་ཙཱ་བ་ཞིག་ལ་ཡང་བཙན་དང་བཤད་པ་མཐུན་པར་བྱུང་འདུག་སྟེ། དེས་ཀྱང་སཛྫ་ན་ལ་གཏུགས་པའི་སྐབས་ཀྱི་ཟིན་བྲིས་བྱས་པའི་མདོ་སྡེ་རྒྱན་གྱི་ཊཱི་ཀ་ཆེན་པོ་ཞིག་ཀྱང་སྣང་ངོ༌། །བཙན་གྱིས་རྔོག་ལོ་ཙཱ་བའི་སྔ་རོལ་དུ་བོད་དུ་ཕེབས། གནས་ཐ་དད་པ་རྣམས་སུ་ཇི་ལྟར་རིགས་པར་དགེ་བའི་བཤེས་གཉེན་དོན་དུ་གཉེར་བ་རྣམས་ལ་བྱམས་ཆོས་ཀྱི་བཤད་པ་མཛད། ཕན་ཡང་ཆེ་བར་བྱུང༌། དེའི་གནས་གཞི་ནི་ཡར་སྟོད་ཀྱི་བྲག་རྒྱ་ཡིན། དེས་དགེ་བའི་བཤེས་གཉེན་ལྕང་ར་བ་ཞེས་བྱ་བ་ལ་གསུངས། དེས་འཕྱོས་ཀྱི་མདོ་སྡེ་སྦུག་པ་དར་མ་བརྩོན་འགྲུས་ལ་བཤད། དར་མ་བརྩོན་འགྲུས་ཀྱིས་མདོ་སྡེའི་རྒྱན་ལ་ཊཱི་ཀ་ཆེ་བ་ཞིག་མཛད་དེ། དེའི་གླེགས་བམ་ནི་མང་དུ་སྣང༌། རྒྱུད་བླ་མ་ལ་བཙན་ལུགས་ཀྱི་ཊཱི་ཀ་ཡིན་ཟེར་བའི་མཛད་པ་པོ་མ་སྨོས་པ། བཤད་པ་རྣམས་མན་ངག་ཉམས་ལེན་ཁོ་ན་དང་སྦྱར་བ་ཞིག་ཀྱང་སྣང༌། བཙན་ལུགས་ཀྱི་མན་ངག་ཡེ་ཤེས་ཀྱི་བཞགས་ལ་སོགས་ཡིག་ཆུང་ཡང་འགའ་ཡར་འདུག །དིང་སང་ལུགས་དེ་དགེ་བའི་བཤེས་གཉེན་འདི་ལ་བཟུགས་སོ་བྱ་བ་ནི་མ་ཐོས། དེ་ཡང་རྔོག་ལོ་ཙཱ་བ་བློ་ལྡན་ཤེས་རབ་ནས་རིམ་པར་བརྒྱུད་པའི་མཁས་པ་མང་པོས་ཊཱི་ཀ་ཡང་མཛད། དེ་ལ་ལོ་ཙཱ་བ་ཆེན་པོ་དང་སློབ་དཔོན་གཙང་ནག་པ་ནི་དེ་བཞིན་གཤེགས་པའི་སྙིང་པོ་ཞེས་བྱ་བ་དོན་དམ་པའི་བདེན་པ་ལ་ཟེར་མོད་ཀྱི། དོན་དམ་པའི་བདེན་པ་ནི་སྒྲ་དང་རྟོགས་པའི་དངོས་ཀྱི་ཡུལ་མ་ཡིན་པ་ལྟ་ཞོག །ཞེན་པའི་ཡུལ་ཙམ་ཡང་མ་ཡིན་ཞེས་གསུང༌། སློབ་དཔོན་ཕྱྭ་པ་ནི་དངོས་པོ་རྣམས་བདེན་པས་སྟོང་བའི་མེད་པར་དགག་པ་ནི་དོན་དམ་པའི་བདེན་པ་ཡིན་ཞིང༌། དེ་སྒྲ་རྟོག་གི་ཞེན་པའི་ཡུལ་དུ་ཡང་བཞེད། བཙན་ལུགས་པ་རྣམས་ནི་སེམས་ཀྱི་རང་བཞིན་འོད་གསལ་བ་བདེ་བར་གཤེགས་པའི་སྙིང་པོ་ཡིན་པས། དེ་སངས་རྒྱས་ཀྱི་རྒྱུ་ཡང་གྲུང་པོར་བཞེད། རྗེ་བཙུན་རེད་མདའ་བས་དང་པོར་རྒྱུད་བླ་མ་སེམས་ཙམ་གྱི་བསྟན་བཅོས་སུ་མཛད་ནས་སེམས་ཙམ་དང་མཐུན་པའི་ཊཱི་ཀ་ཡང་མཛད། ཕྱིས་དབེན་པ་བརྟེན་ནས་ནི། དེ་ཕྱིར་རང་སེམས་རིག་སྟོང་དབྱེར་མེད་འདི། སེམས་ཅན་ཀུན་ལ་ཁྱབ་པར་ཡོད་གཟིགས་ནས། ས་འོག་གཏེར་དང་སྦྲུམ་མའི་མངལ་སོགས་དཔེས། །འགྲོ་ཀུན་བདེ་གཤེགས་སྙིང་པོ་ཅན་དུ་གསུངས། །ཞེས་བྱ་བའི་མགུར་བླངས། སྤྱིར་བྱམས་པའི་ཆོས་ཀྱི་མ་གཉིས་པོ་འདི་རྗེ་བཙུན་མཻ་ཏྲི་བས་གསར་དུ་རྙེད་པ་ནི་བདེན་པ་འདྲ་སྟེ། བརྒྱད་སྟོང་འགྲེལ་ཆེན་སོགས་སུ་དབུས་དང་མཐའ་རྣམ་པར་འབྱེད་པ་དང༌། མདོ་སྡེའི་རྒྱན་ནས་ལུང་དྲངས་ཤིང༌། བསྟན་བཅོས་ཕྱི་མ་གཉིས་པོའི་ལུང་ཅུང་ཟད་ཀྱང་མ་དྲངས་པར་སྣང་བའི་ཕྱིར་རོ། །ཁ་ཆེ་པཎ་ཆེན་གྱིས་ཀྱང་སྲིན་པོ་རིར་བྱམས་ཆོས་ལྔའི་མན་ངག་གནང་ཟེར་བ་ནི་འདུག །དིང་སང་ནི་དེའི་སྒྲ་མི་གྲག་གོ །ཀུན་མཁྱེན་ཇོ་མོ་ནང་པས་དེ་བཞིན་གཤེགས་པའི་སྙིང་པོ་བདེན་རྟག་ཏུ་ཁས་བླངས་པ་ནོར་རོ་ཞེས་ཁ་ཟེར་བ་དག་ཡོད་ཀྱང༌། རྒྱུད་བླ་མ་ཡི་དམ་དུ་བྱེད་པ་དབུས་གཙང་ན་མང་དུ་འདུག་པ་རྣམས་ནི་ཁོང་གི་དྲིན་ལས་ཡིན་པར་སྣང་ངོ༌། །རྒྱུད་བླ་མ་འགྲེལ་པ་དང་བཅས་པ་ཇོ་བོ་དང་ནག་ཚོས་ཐོག་མར་བསྒྱུར། དེ་ནས་རྔོག་ལོ། སྤ་ཚབ་ལོ་ཙཱ་བ། ཡར་ཀླུངས་ལོ་ཙཱ་བ་རྣམས་ཀྱིས་བསྐྱུར། ཇོ་ནང་ལོ་ཙཱ་བས་གཞུང་རྐྱང་ལ་འགྱུར་མཛད། མར་པ་དོ་པས་བྱམས་ཆོས་ལྔ་ཀ་ལ་འགྱུར་མཛད་ཡོད་ཅེས་ཀྱང་ཟེར་རོ། །བྱམས་ཆོས་བཙན་ལུགས་ཀྱི་སྐབས་སོ། ། ༧.༡ ཡོ་གའི་ལོ་རྒྱུས་ཀྱི་སྐབས། ད་ནི་རྒྱུད་སྡེའི་བཤད་པ་ཇི་ལྟར་བྱུང་བའི་ཚུལ་བརྗོད་པར་བྱ་སྟེ། དེ་ལ་བྱ་བ་དང་སྤྱོད་པའི་རྒྱུད་རྣམས་ལ་བསྟན་པ་སྔ་དར་གྱི་དུས་སུ་སློབ་དཔོན་སངས་རྒྱས་གསང་བའི་བཤད་པ་གཙོ་ཆེ་ཞིང༌། པཎྚི་ཏ་གཞན་གྱི་ཡང་བཤད་པ་ལ་བརྟེན་ནས་དཔུང་བཟངས་དང་གསང་བ་སྤྱིའི་རྒྱུད་དང༌། བསམ་གཏན་ཕྱི་མ་ལ་སོགས་པ་དང༌། སྤྱོད་པའི་རྒྱུད་ཀྱི་ཡང་རྣམ་པར་སྣང་མཛད་མངོན་པར་བྱང་ཆུབ་པའི་རྒྱུད་ལ་སློབ་དཔོན་སངས་རྒྱས་གསང་བའི་བསྡུས་དོན་གྱི་འགྲེལ་པ་དང༌། སློབ་དཔོན་སངས་རྒྱས་གསང་བའི་གསུང་ལོ་ཙཱ་བས་ལེགས་པར་བཟུང་སྟེ་ཡི་གེར་བྱས་པ་དང༌། ཕྱག་ན་རྡོ་རྗེ་དབང་བསྐུར་བའི་རྒྱུད་ལ་འགྲེལ་པ་ཞིག་ཀྱང་འགྱུར་ཞིང༌། དེ་ལ་སོགས་པ་ལ་བཤད་པ་དང་ཉན་པའི་རྒྱུན་ཡང་ཡོད་པར་སྣང་མོད། བསྟན་པ་ཕྱི་དར་ནས་ནི་བཤད་པའི་རྒྱུན་ཆེར་བྱུང་བ་མི་འདྲའོ། ། བསྟན་པ་ཕྱི་དར་ལ་རྣལ་འབྱོར་ཕྱི་ནང་གཉིས་ཀའི་བཤད་པ་རྒྱུན་དང་བཅས་ཏེ་མང་དུ་བྱུང་ངོ༌། །དེ་ཡང་སྐྱེས་བུའི་མཆོག་ལོ་ཙཱ་བ་ཆེན་པོ་རིན་ཆེན་བཟང་པོ་ཞེས་གྲགས་པ་དེས། སྤྱིར་ཕ་རོལ་ཏུ་ཕྱིན་པ་དང་སྔགས་ཀྱི་གཞུང་ཐམས་ཅད་མཁྱེན་ཅིང་བཤད་པ་ཡང་མཛད་མོད། བྱེ་བྲག་ཏུ་རྣལ་འབྱོར་གྱི་རྒྱུད་ཀྱི་བཤད་པ་ཇི་ལྟར་མཛད་པ་ནི། ལོ་ཙཱ་བ་ཆེན་པོ་དེས་ཁ་ཆེར་ལན་གསུམ་བྱོན། དེར་བླ་མ་མང་པོ་བསྟེན། བོད་དུ་ཡང་པཎྚི་ཏ་མང་པོ་སྤྱན་དྲངས། བཤད་པའི་སྲོལ་ལེགས་པར་བཙུགས་ཏེ། དེ་ཉིད་བསྡུས་པའི་རྒྱུད་ལ་འགྲེལ་པ་སློབ་དཔོན་ཀུན་སྙིང་གིས་མཛད་པའི་དེ་ཉིད་སྣང་བ་དང༌། དཔལ་མཆོག་གི་རྒྱུད་ཀྱི་འགྲེལ་པ་སློབ་དཔོན་ཀུན་དགའ་སྙིང་པོས་མཛད་པ་ཡང་ཧོལ་ཁོངས་འགའ་རེ་ལུས་པ་ཞིག་དང༌། ཀུན་དགའ་སྙིང་པོས་མཛད་པའི་རྡོ་རྗེ་འབྱུང་བའི་ཆོ་ག་ལག་ལེན་དང་བཅས་པ་རྣམས་དང༌། སྒྱུ་འཕྲུལ་དྲ་བའི་རྒྱུད་སློབ་དཔོན་ཀུན་དགའ་སྙིང་པོའི་བཤད་པ་དང་བཅས་པ་དང༌། ཐམས་ཅད་གསང་བའི་རྒྱུད་སློབ་དཔོན་ཤཱནྟི་བའི་འགྲེལ་པ་དང་བཅས་པ་དང༌། དེ་དག་གི་ཕན་མང་པོ་ཡང་བསྒྱུར་ཞིང་ཕྱག་ལེན་དུ་མཛད་དེ་ལེགས་པར་བསྐྱངས་པ་ལས། མངའ་རིས་དང་དབུས་གཙང་བའི་སློབ་མ་ཡང་མང་དུ་བྱུང་བ་ལས། ལོ་ཆུང་ལེགས་པའི་ཤེས་རབ། མང་ནང་གི་གུར་ཤིང་བརྩོན་འགྲུས་རྒྱལ་མཚན། གྲྭ་པ་གཞོན་ནུ་ཤེས་རབ། སྐྱི་ནོར་ཛཱ་ན་དང་བཞི་ལ་ཐུགས་ཀྱི་སྲས་བཞིར་གྲགས།གཞན་ཡང་སྤུ་ཧྲངས་པ་ཨན་སྟོན་གྲགས་རིན། རྒྱ་ཡེ་ཚུལ། གུང་བ་དགེ་བཤེས། མང་ཡུལ་བ་དཀོན་མཆོག་བརྩེགས་རྣམས་ཏེ། བཞི་པོ་ནི་ལོ་ཆེན་ལོ་ཆུང་གཉིས་གའི་སློབ་མ་ཡིན། གཞན་ཡང་མྱང་སྟོད་རྒྱང་རོ་སྤྲེའུ་དམར་གྱི་རྐྱང་པ་ཆོས་བློས་ལོ་ཆེན་གྱི་ཞབས་ལ་གཏུགས། ལོ་ཆེན་ཁ་ཆེ་ནས་བྱོན་མ་ཐོག་ཅིག་ལ་རྡོ་རྗེ་འབྱུང་བའི་དབང་ཤྲིདྡྷཱ་ནས་བརྒྱུད་པ་དང༌། ཀོ་ས་ལའི་རྒྱན་གསན། དཔལ་མཆོག་ཀྱང་ཧོལ་ཁོངས་ཅུང་ཟད་ཡོད་པའི་འགྲེལ་པ་དབང་དང་བཅས་པ། ཤབ་རྩེ་རྒྱ་གར་དང་སྟབས་ཤེད་དུ་གསན། གསང་འདུས་ཡེ་ཤེས་ཞབས་ལུགས་ཀྱང་ལེགས་པར་གསན། ལག་ལེན་ནི་དོལ་པོ་སྒོམ་ཆེན་ལ་བསླབས།བཤད་པ་རྣམས་གཙོ་བོར་ལོ་ཆུང་ལ་ཞུས། ལོ་ཆེན་གྱིས་ཁ་ཆེར་ལན་གཉིས་པ་འཁོར་རྗེས་ཧོལ་ཁོངས་བསབས་པ་དང་བཅས་པ་དང༌། སྔར་གྱི་ཆོས་འཕྲོ་ལུས་པ་ཡང་གསན། དེ་རྗེས་ཤངས་ཀྱི་སུམ་སྟོན་ཡེ་འབར་གྱིས་ལོ་བདུན་དུ་ལོ་ཆེན་བསྟེན། དེ་ཉིད་སྣང་བའི་སྟོད་འགྲེལ་དང༌། དཔལ་མཆོག་སྟོད་འགྲེལ་དང༌། དཔལ་མཆོག་ཧོལ་ཁོངས་ཅན་དང༌། རྡོ་རྗེ་འབྱུང་བ་དང༌། འགྲེལ་པ་གཉིས་ཀྱི་ལུགས་ཀྱི་དབང་བཀའ་དང༌། དཔལ་མཆོག་རྡོར་སེམས་དང༌། རིགས་བསྡུས་ཀྱི་དབང་བཀའ་རྣམས་ཞུས། ལོ་ཆེན་ལ་བཀའ་ཐོབ་ཙམ་མཛད་ནས་སྦྱངས་པ་ཕལ་ཆེ་བ་ལོ་ཆུང་ལ་མཛད།དེ་ནས་མྱང་སྟོད་ཀྱི་ལྕེ་ཞར་གྱིས་ལོ་ཆེན་ལ་ཐུག་ཅིང༌། གཙོ་བོར་ལོ་ཆུང་ལོ་བདུན་དུ་བསྟེན་ནས་སྤྱིར་ཡོ་ག་ཐམས་ཅད་དང་ཁྱད་པར་དཔལ་མཆོག་ལ་མཁས་པར་བྱས་ནས་བྱོན།དེ་ནས་སྦང་ཁ་དར་ཆུང་གི་ཕ་གཞོན་ནུ་རྒྱམཚོ། ལས་སྟོད་ཀྱི་བྲག་སྟེངས་པ། ཀུན་འཆིང་རུའི་དམར་སྟོན་ཆོས་ཀྱི་རྒྱལ་མཚན། ལྡོག་པ་ཀླེ་སྟོན། བལ་ཤཱཀྱ་རྡོ་རྗེ། ཐང་སྟོན་ཀོང་ཁ་བ། ལྡོག་གོང་ཁ་བ་རྣམས་ཀྱིས་ལོ་ཆེན་ལ་ཐུག་པ་ཙམ་བྱས་ནས། སློབ་གཉེར་གཙོ་ཆེར་ལོ་ཆུང་གི་དྲུང་དུ་སྦྱངས། རྔོག་གེ་སེར་དང༌། ཤངས་ཀྱི་སྲད་ཡེ་གཞོན་གྱིས་ལོ་ཆེན་ལ་བསྙེགས་པས་མ་ཟིན་པར་ལོ་ཆུང་ལ་བརྟེན་ཏེ་རྔོག་གེ་སེར་བས་མཚན་བརྗོད་འགྲེལ་ཆེན་ལ་མཁས་པར་བྱསསོ། །ལོ་ཆེན་གཤེགས་རྗེས་ཕོ་བྲང་ཞི་བ་འོད་ལོ་ཙཱ་ལ་མཁས་པར་འགྱུར་མང་པོ་མཛད་ཅིང༌། ལོ་པཎ་མང་པོ་སྤྱན་དྲངས་ནས་དཔལ་མཆོག་གི་ཧོལ་ཁོངས་རྣམས་ཀྱང་ལེགས་པར་བསབས། ཟངས་དཀར་འཕགས་པ་ཤེས་རབ་ཀྱི་ལོ་ཆེན་ལ་མ་ཟིན་པར་ལོ་ཆུང་དང༌། དེའི་ཟུར་ཆོས་པ་ཨན་སྟོན་གྲགས་རིན་ལ་བརྟེན་ནས། དེ་ཉིད་བསྡུས་པ་དང་དཔལ་མཆོག་གི་བཤད་བཀའ་དབང་བཀའ་དང༌། སྤྱོད་རྒྱུད་མ་བུའི་བཤད་བཀའ་དབང་བཀའ་རྣམས་ལེགས་པར་གསན།དེ་ནས་པཎྚི་ཏ་གཞོན་ནུ་བུམ་པ་སྤྱན་དྲངས་ནས་དབུས་སུ་བྱོན་པའི་ཚེ། དེ་གོང་དུ་པཎྚི་ཏ་ཀརྨ་བཛྲ་དང་ཟངས་དཀར་གཞོན་ནུ་ཚུལ་ཁྲིམས་ཀྱིས་འདམ་དུ་རྩེ་མོའི་འགྱུར་མཛད་པའི་དཔེ་དང༌། གཞོན་ནུ་བུམ་པས་རྒྱ་དཔེའི་སྟེང་ནས་བཤད། ཟངས་དཀར་གྱིས་ལོ་ཙཱ་བྱས་ནས་སྨོན་གྲོའི་མར་པ་རྡོར་ཡེས། ཁམས་པ་རྒྭ་སྟོན། ཡམ་ཤུད་ཀླུ་ཆུང་གསུམ་ལ་བཤད། དེ་ནས་ལྷ་སར་བྱོན་པའི་ཚེ་གཉལ་པ་ཉི་མ་ཤེས་རབ་ཅེས་བྱ་བ་རྟེན་དགེ་བསྙེན་ཞིག་གིས་ལོ་པཎ་གཉིས་ལ་རྩེ་མོ་ཚར་གསུམ་གསན། མཆན་དང་ཡིག་སྣ་མང་དུ་བྲིས། ཟངས་དཀར་དང་ཉི་མ་ཤེས་རབ་ཀྱིས་ཕྱིས་བལ་པོར་སྐོར་ཅིག་བྱོན། དེ་ནས་ལོ་ཙཱ་བ་དང་དཔོན་སློབ་གཉིས་པོས་མངའ་རིས་སུ་བྱོན། ལོ་ཙཱ་བ་ཁ་ཆེར་བཞུད། གཉལ་གྱིས་རྩེ་མོ་ཚར་གཅིག་བཤད། ཕྱིས་ཁ་ཆེ་ཛྙཱ་ན་ཤྲཱི་བོད་དུ་བྱོན་ནས་ཆོས་འཁོར་ཏ་བོར་བཞུགས་པ་ལ། ལོ་གསུམ་ན་པཎྚི་ཏ་བོད་སྐད་བྱང་བར་གྱུར་པས། དེ་ལ་ལོ་བདུན་གྱི་བར་དུ་ལེགས་པར་མཉན། མང་ནང་པ་ལ་ཀུན་སྙིང་གི་ལུགས་རྣམས་ཀྱང་ཞུས། སྐྱི་ནོར་ཛྙཱ་ན་ལ་ཇོ་བོའི་ལུགས་ཀྱི་སྦྱོང་རྒྱུད་ལེགས་པར་ཞུས། ཕྱིས་ཟངས་དཀར་གྱིས་རྩེ་མོ་ལ་ལ་ཊཱི་ཀ་ཡང་མཛད། པཎྚི་ཏ་ཐུགས་རྗེ་ཆེན་པོ་དང་ཟངས་དཀར་གྱིས་སྨད་འགྲེལ་དུམ་བུ་གསུམ་ཡང་མྱང་རོར་རྫོགས་པར་བསྒྱུར། གཉལ་པ་ཉི་མ་ཤེས་རབ། མར་པ་རྡོར་ཡེས། གཉན་སྟོན་ཚུལ་འབར། སྤྱང་ཚང་པ་སེང་གེ་རྒྱལ་མཚན་བཞི་ལ་ཟངས་དཀར་གྱི་བུ་བཞི་ཟེར་ཏེ། སྤྱིར་ཟངས་དཀར་གྱིས་རྣལ་འབྱོར་ཕྱི་ནང་གི་བཤད་པ་མང་པོ་དང༌། བྱེ་བྲག་ཏུ་རྣལ་འབྱོར་གྱི་རྒྱུད་ལ་ཤིན་ཏུ་བཀའ་དྲིན་ཆེའོ། །སུམ་སྟོན་ཡེ་འབར་ལ་གཉན་སྟོན་ཚུལ་འབར་དང༌། མྱང་སྟོད་གཙང་པོའི་རྒྱ་མོང་ཆོས་གྲགས་དང༌། སྟག་ཚལ་གདོང་སྟོན་པ་སྦུ་སྟོན་འབར་ཐོག་དང༌། ཁམས་པ་ཤེས་རབ་རྡོ་རྗེ་ལ་སོགས་པ་བྱུང་ངོ༌། །དགེ་བཤེས་གཉལ་པའི་སློབ་མ་སྣུར་ཉི་མ་འོད་ཟེར། དེ་ལ་གླན་ཆོས་འབྱུང༌། རྩ་སྐྱ་དཀོན་མཆོག་གྲགས། དམར་ཆོས་རྒྱལ། སྒངས་སྟོན་ཤེར་འབུམ་སྟེ་བཞི་བྱུང༌། ཁོང་གི་སྲས་རྡོ་རྗེ་སེང་གེས་ཡོ་གའི་ཡིག་སྣ་མང་དུ་མཛད། ཆོས་རྗེ་རྒྱལ་སྲས་རིན་པོ་ཆེས་ཁམས་གསུམ་རྣམ་རྒྱལ་གྱི་དབང་གསན་པའི་སྣུར་ཆོས་འཕགས་ཞེས་བྱ་བ་དེ་ཡང་འདི་པའི་བརྒྱུད་པའོ། །སྣུར་ཡེ་ཤེས་རྒྱལ་མཚན་གྱི་སྲས་ཆོས་རྒྱལ་ལ་ཀུན་མཁྱེན་འཕགས་འོད་ཀྱིས་མང་དུ་གསན། འཕགས་འོད་ཀྱིས་བུ་རིན་པོ་ཆེ་ལ་དབང་དང་བཤད་པ་ཐམས་ཅད་ཀྱི་བུམ་པ་བྱོའོ། །བུ་རིན་པོ་ཆེས་ནི་རྣལ་འབྱོར་རྒྱུད་ཀྱི་བསྡུས་པའི་དོན་དང༌། འབྱུང་བའི་བཤད་པ་ཆེན་མོ་དང༌། གཞན་རྣམས་ཀྱི་དཀྱིལ་འཁོར་གྱི་ཆོ་ག་མང་དུ་མཛད། རྣལ་འབྱོར་རྒྱུད་ལ་བག་ཆགས་སད་ཅེས་ཀྱང་གསུང་ངོ༌། །དིང་སང་ནི་རྣལ་འབྱོར་རྒྱུད་ཀྱི་དབང་བཀའ་རྣམས་ཕལ་ཆེར་ཡོད་ཅིང༌། རྒྱུད་འགྲེལ་པ་དང་བཅས་པའི་བཤད་པ་མཛད་པ་ནི་མ་མཐོང་ངོ༌། །ཡང་རྔོག་ཆོས་ཀྱི་རྡོ་རྗེས། དང་པོར་སྐྱི་བྱེ་མ་ལུང་པ་དང༌། དེ་ནས་ཁམས་པ་ཤེས་རབ་རྡོ་རྗེ་ལ་གསན་ནས་རིམ་པར་བརྒྱུད་དེ། དཀྱིལ་ཆོག་གསང་ལྡན་ལག་ལེན་དང་བཅས་པ། མཚན་ཡང་དག་པར་བརྗོད་པའི་བཤད་པ་ནི་རྔོག་པ་རྣམས་ལ་དིང་སང་གི་བར་དུ་ཡོད་དོ། །ཡོ་གའི་ལོ་རྒྱུས་ཀྱི་སྐབས། །